## 

## 

## KLAIPĖDOS UNIVERSITETO

## STUDIJŲ NUOSTATAI

## 2018 m. redakcija

Klaipėda, 2018

Turinys

I. [Bendroji dalis 4](#_Toc531092837)

II. [Studentų priėmimas 8](#_Toc531092839)

III. [Bendrieji studijų reikalavimai 11](#_Toc531092841)

IV. [Vidinis studijų kokybės užtikrinimas 14](#_Toc531092843)

V. [Studentų teisės ir pareigos 15](#_Toc531092845)

VI. [Reikalavimai pirmosios pakopos studijų programoms 17](#_Toc531092847)

VII. [Reikalavimai vientisųjų studijų programoms 20](#_Toc531092849)

VIII. [Reikalavimai magistrantūros studijų programoms 21](#_Toc531092851)

[profesinės studijos 25](#_Toc531092853)

IX. [Papildomos studijos 25](#_Toc531092855)

X. [Studijų organizavimas 27](#_Toc531092857)

XI. [Studijų rezultatų vertinimas 35](#_Toc531092859)

XII. [Apeliavimo tvarka 38](#_Toc531092861)

XIII. [Studijų rezultatų kitose aukštosiose mokyklose įskaitymo ir studentų priėmimo į aukštesniuosius semestrus tvarka 39](#_Toc531092863)

XIV. [Formaliojo ir neformaliojo švietimo bei savišvietos būdu įgytų kompetencijų vertinimas ir pripažinimas 41](#_Toc531092865)

XV. [Studijų finansavimas ir mokesčiai 41](#_Toc531092867)

XVI. [Studentų registravimas studijoms 43](#_Toc531092869)

XVII. [Studentų išstojimas, išbraukimas ir šalinimas 44](#_Toc531092871)

XVIII. [Studijų baigimas 45](#_Toc531092873)

# I skyrius

# BENDROJI DALIS

* 1. Klaipėdos universiteto studijų nuostatai parengti vadovaujantis Lietuvos Respublikos mokslo ir studijų įstatymo Nr. XI-242 pakeitimo įstatymu, priimtu Lietuvos Respublikos Seimo 2016 m. birželio 29 d. nutarimu Nr. XII-2534, Klaipėdos universiteto (toliau – Universitetas) statutu, Lietuvos kvalifikacijų sandaros aprašu, patvirtintu Lietuvos Respublikos Vyriausybės 2010 m. gegužės 4 d. nutarimu Nr. 535, Studijų krypčių ir krypčių grupių, pagal kurias vyksta studijos aukštosiose mokyklose, sąrašu, Bendraisiais studijų vykdymo reikalavimais, patvirtintais Lietuvos Respublikos švietimo ir mokslo ministro 2016 m. gruodžio 30 d. įsakymu Nr. V-1168, Studijų pakopų aprašu, patvirtintu Lietuvos Respublikos švietimo ir mokslo ministro 2016 m. lapkričio 16 d. Nr. V-1012, įvertinus Europos aukštojo mokslo erdvės studijų kokybės užtikrinimo nuostatas ir gaires, Jungtinių studijų programų kokybės užtikrinimo europines gaires ir Europos kreditų perkėlimo ir kaupimo sistemos ECTS naudotojo vadovą, patvirtintus Europos aukštojo mokslo erdvės ministrų Jerevano (Armėnija) konferencijoje, vykusioje 2015 metais, ir kt. studijas reglamentuojančiais dokumentais.
  2. Klaipėdos universiteto studijų nuostatai (toliau – Studijų nuostatai) reglamentuoja pirmosios ir antrosios pakopų, vientisųjų, profesinių ir papildomųjų studijų tvarką.
  3. Studijų nuostatuose naudojamos šios pagrindinės sąvokos:

**Absolventas** – asmuo, įgijęs aukštojo mokslo kvalifikaciją.

**Akademinis judumas** – su fiziniu ir / ar virtualiu studentų ir / ar dėstytojų judumu susijęs procesas, kurio metu sudaromos sąlygos kitoje akademinėje aplinkoje studentams įgyti žinių, gebėjimų ir patirties, o dėstytojams – stažuotis, dalytis profesine patirtimi, tobulinti kompetencijas ir praktinius dėstymo gebėjimus.

**Akademinis skirtumas** – dėl studijų kitose aukštosiose mokyklose ir / ar kitoje studijų programoje nestudijuotas dalykas, numatytas Universiteto studijų programoje, kurios aukštesniajame semestre studentas tęsia studijas.

**Akademinė skola** – egzaminų sesijos ir egzaminų perlaikymo sesijos metu neišlaikytas egzaminas (įskaita), neatvykimas į egzaminą (įskaitą) egzaminų sesijos ar egzaminų perlaikymo sesijos metu be pateisinamos priežasties, taip pat laiku nesudarytas individualus studijų planas, nepatvirtintas ar neužregistruotas kursinis projektas (kai jis yra atskiras studijų dalykas), kursinis ar baigiamasis darbas.

**Antrosios pakopos studijos** – universitetinės studijos magistro kvalifikaciniam laipsniui įgyti.

**Aukštasis universitetinis išsilavinimas** – išsilavinimas, įgytas Lietuvos aukštosiose mokyklose baigus universitetinių studijų programas, pagal kurias suteikiama aukštojo mokslo kvalifikacija, arba kompetentingos institucijos pripažintas kaip jam lygiavertis išsilavinimas.

**Baigiamasis darbas (projektas)** – studijų rezultatus – žinias ir gebėjimus, reikalingus aukštojo universitetinio išsilavinimo kvalifikaciniam laipsniui įgyti, apibendrinantis darbas. Konkretūs baigiamojo darbo (projekto) reikalavimai išdėstyti metodiniuose nurodymuose. Baigiamasis darbas (projektas) ginamas viešame kvalifikacinės komisijos posėdyje.

**Bakalauras** – kvalifikacinis laipsnis, suteikiamas asmeniui, baigusiam universitetinių studijų pirmosios pakopos studijų programą, taip pat asmuo, turintis bakalauro kvalifikacinį laipsnį.

**Dalinės studijos** – kitos aukštosios mokyklos studento studijos pagal Universiteto studijų programos dalį, suteikiančią žinių ir gebėjimų, kurie įvertinami ir patvirtinami Universiteto išduodamu pažymėjimu.

**Diplomas** – asmens įgytą kvalifikacinį laipsnį liudijantis dokumentas, išduodamas baigus pirmosios ir antrosios pakopos, vientisąsias studijas. Kartu su kvalifikaciniu laipsniu gali būti suteikiama kvalifikacija.

**Egzaminų sesija** – semestro metu studijuotų studijų dalykų (modulių) baigiamųjų atsiskaitymų laikotarpis.

**Egzaminų perlaikymo sesija** – laikotarpis po egzaminų sesijos, skirtas egzaminų sesijos metu neišlaikytiems egzaminams perlaikyti.

**Gerai besimokantis studentas** – neturintis akademinių skolų, įvykdęs visus studijų programai vertinamuoju laikotarpiu keliamus reikalavimus ir pasiekęs puikų arba tipinį pasiekimų lygmenį, nurodytą Mokslo ir studijų įstatytme.

**Jungtinė studijų programa** – Universiteto su kitomis Lietuvos ar užsienio aukštosiomis mokyklomis rengiama ir vykdoma universitetinė studijų programa.

**Individualus studijų planas** – kiekvieno studento sudaromas privalomų, alternatyviai ir laisvai pasirenkamų studijų dalykų (modulių), numatytų patvirtintoje studijų programoje, atskirais atvejais papildomų studijų dalykų, sąrašas.

**Ištęstinės studijos** – studijos, kurių trukmė yra ne daugiau kaip pusantro karto ilgesnė negu nuolatinės formos studijų trukmė, nuolatinėms studijoms taikant 60 studijų kreditų normą vieneriems studijų metams.

**Kontaktinis** **darbas** – dėstytojo darbas su studentais (paskaitos, pratybos, seminarai, laboratoriniai darbai, konsultacijos, darbas interaktyvioje virtualioje aplinkoje ir kt.).

**Kursinis darbas** – studento vienerių studijų metų savarankiškas darbas.

**Kursinis projektas** – studijų dalyko sudedamoji dalis arba savarankiškas studijų dalykas.

**Klausytojas** – asmuo, besimokantis Universitete pagal neformaliojo suaugusiųjų švietimo programą arba atskirus studijų dalykus (modulius).

**Kvalifikacija** – profesinis pasirengimas, įgyjamas baigus pirmosios, antrosios pakopų arba profesines studijas.

**Kvalifikacinis laipsnis** – bakalauro ar magistro kvalifikacinis laipsnis, suteikiamas asmeniui, baigusiam universitetinių studijų atitinkamai pirmosios ar antrosios pakopos studijų programą.

**Magistras** – kvalifikacinis laipsnis, suteikiamas asmeniui, baigusiam antrosios pakopos universitetinę studijų programą, taip pat asmuo, turintis magistro kvalifikacinį laipsnį.

**Nuolatinės studijos** – pagrindinė studijų forma, kurios įprastinė vienerių studijų metų apimtis yra 60 studijų kreditų.

**Nuotolinės studijos** – atskiro studijų dalyko (modulio) ar jo dalies virtualus studijavimo būdas.

**Pakopinės studijos** – studijos kvalifikaciniam laipsniui arba mokslo, meno daktaro laipsniui įgyti.

**Papildomosios studijos** – studijos, skirtos asmenims, baigusiems pakopines studijas, įgyti žinių ir gebėjimų, būtinų ketinant studijuoti kitą pirmosios ar antrosios pakopos studijų programą.

**Pažangus studentas / klausytojas** – studentas / klausytojas, išlaikęs visus sesijos egzaminus (įskaitas) egzaminų sesijos ar egzaminų perlaikymo sesijos metu.

**Pirmosios pakopos studijos** – universitetinės studijos bakalauro kvalifikaciniam laipsniui įgyti.

**Profesinės studijos** – studijos kvalifikacijai įgyti ir pasirengti savarankiškai praktinei veiklai.

**Studentas** – asmuo, pasirašęs ir vykdantis studijų sutartį su Universitetu, įrašytas į studentų registrą, studijuojantis nustatyta tvarka registruotoje studijų programoje arba doktorantas.

**Studijos** – asmens, įgijusio ne žemesnį kaip vidurinį išsilavinimą, mokymasis Universitete pagal tam tikrą studijų programą.

**Studijų dalykas** – studijų objektas, studijuojamas vieno semestro metu. Studijų dalykai yra privalomi, alternatyviai ir laisvai pasirenkami.

**Studijų kreditas** – studijų apimties vienetas, kuriuo skaičiuojamas vidutinis studijuojančiojo darbo krūvis, reikalingas studijų rezultatams pasiekti.

**Studijų kryptis** – akademinis, profesinis ir tyrimų laukas, kurį vienija bendra samprata, studijų rezultatai ir jų pasiekimų būdai (dėstymas, studijavimas, vertinimas).

**Studijų modulis** – iš kelių turinio požiūriu susijusių studijų dalykų sudaryta studijų programos dalis, turinti apibrėžtą tikslą ir orientuota į tam tikrus studijų rezultatus.

**Studijų pakopa** – pirmoji (bakalauro), antroji (magistrantūros), trečioji (doktorantūros).

**Studijų programa** – krypties (krypčių) studijų Universitete įgyvendinimo visuma ir jos aprašas, kuriame numatyti tikslai, studijų rezultatai ir jiems pasiekti reikalingas studijų turinys, mokymosi veiklos, metodai, priemonės, žmogiškieji ir kiti ištekliai.

**Studijų programų komitetas** – Universiteto studijų kokybės vadybos sistemos sudedamoji dalis, sudaryta iš Universiteto dėstytojų, administacijos darbuotojų, studentų, socialinių partnerių ir darbdavių atstovų, pirmosios ir antrosios pakopų, vientisųjų, profesinių ir papildomų studijų programų kūrimui, rengimui, valdymui, vertinimui ir tobulinimui.

**Studijų programos vadovas** – Universiteto dėstytojas, dirbantis atitinkamoje studijų programoje ir koordinuojantis studijų programos vykdymą, stebėseną ir analizę.

**Studijų rezultatų įskaitymas** – Lietuvos ar užsienio valstybės aukštojoje mokykloje asmens pasiektų studijų rezultatų įskaitymas Universitete.

**Studijų vieta** – studijų priemonių ir sąlygų, būtinų studijų programų vykdymui, visuma. Universitete yra valstybės finansuojamos ir valstybės nefinansuojamos studijų vietos.

**Sutrumpintoji studijų programa** – pirmosios pakopos studijų programa, skirta asmenims, kuriems įskaitomi ankstesniųjų studijų kolegijose ar universitetuose rezultatai.

**Tarpkryptinės studijos** – studijos, skirtos susietiems dviejų ar daugiau krypčių studijų rezultatams pasiekti.

**Tęstinės studijos** – studijos, skirtos asmeniui persikvalifikuoti, jo kvalifikacijai kelti, profesiniams gebėjimams tobulinti.

**Universitetinės studijos** – studijos skirtos asmeniui įgyti teoriniu pasirengimu, moksliniais tyrimais ir praktiniais gebėjimais pagrįstą aukštąjį universitetinį išsilavinimą, kvalifikacinį laipsnį, o tam tikrais atvejais ir kvalifikaciją.

**Vientisosios studijos** – teisės aktų nustatytais atvejais studijos magistro kvalifikaciniam laipsniui įgyti, apimančios pirmosios ir antrosios pakopos studijas.

# II skyrius

# STUDENTŲ PRIĖMIMAS

1. Studentai priimami į pakopines (pirmosios ir antrosios pakopų, vientisąsias) ir profesines studijas. Doktorantų priėmimą į trečiosios pakopos studijas reglamentuoja kiti dokumentai, skelbiami Univeristeto nustatyta tvarka.
2. Klausytojai, turintys vidurinį arba aukštąjį išsilavinimą, gali būti priimami studijuoti tam tikrus studijų dalykus (modulius), kelti savo kvalifikaciją ar persikvalifikuoti.
3. Į pakopines, profesines ir papildomąsias studijas asmenys priimami konkurso būdu, atsižvelgiant į mokymosi rezultatus ir stojamųjų egzaminų (jeigu tokie yra) rezultatus, minimalų stojamąjį balą ir kitus kriterijus. Priėmimo taisykles, minimalų stojamąjį balą ir kitus kriterijus nustato Universitetas.
4. Studijuoti pagal pirmosios pakopos ir vientisųjų studijų programas priimami asmenys vadovaujantis Mokslo ir studijų įstatymo 59 straipsnio nustatyta tvarka, išlaikę bent vieną valstybinį brandos egzaminą ir turintys ne žemesnį kaip vidurinį išsilavinimą, atsižvelgiant į jų mokymosi rezultatus, stojamuosius egzaminus ar kitus Universiteto nustatytus kriterijus. Šių asmenų priėmimas į Universitetą gali būti vykdomas iki studijų pagal atitinkamą studijų programą pradžios. Priėmimą organizuoja, vykdo ir geriausiai vidurinio ugdymo programą baigusiųjų eilę sudaro Švietimo ir mokslo ministerijos įgaliota institucija.
5. Priėmimo į pirmosios pakopos ir vientisųjų studijų programas sąlygas, kuriose nustatomas konkursinių mokomųjų dalykų pagal studijų kryptis sąrašas, išskiriant pagrindinį dalyką, kiekvienais metais nustato Universitetas ir, suderinęs su Švietimo ir mokslo ministerija, paskelbia jį ne vėliau kaip prieš 2 metus iki atitinkamų studijų metų rugsėjo 1 dienos.
6. Į magistrantūros studijas priimami asmenys:
   1. baigę tam tikros krypties (krypčių) pirmosios pakopos universitetines studijas;
   2. baigę pirmosios pakopos (kolegines arba universitetines) tam tikros krypties (krypčių) studijas ir papildomąsias studijas šių studijų nuostatų 114 straipsnio nustatyta tvarka.
7. Studijų programos apraše nurodoma, kurios krypties (krypčių) pirmosios pakopos universitetines studijas turi būti baigęs asmuo, priimamas studijuoti pagal tą magistrantūros studijų programą, ir kurios krypties (krypčių) pirmosios studijų pakopos absolventams būtinos papildomosios studijos.
8. Rekomenduojama į papildomasias studijas priimti profesinius bakalaurus, kurių diplomo priedėlio akademinis vidurkis ir baigiamasis darbas įvertintas ne mažiau kaip 8 balais. Esant konkursui, sudaroma geriausiųjų stojančiųjų eilė.
9. Priėmimo į studijas taisykles siūlo fakulteto / instituto taryba ir tvirtina Senatas. Konkursinio balo sudarymo principus ir kitus kriterijus Universitetas skelbia kiekvienais metais iki gruodžio 1 dienos, o priėmimo į studijas taisyklės skelbiamos viešai ne vėliau kaip prieš 6 mėn. iki priėmimo į Universitetą pradžios. Mažiausią stojamąjį konkursinį balą Universitetas skelbia kiekvienais metais ne vėliau kaip iki birželio 1 dienos.
10. Valstybės finansuojamos studijų vietos studentams, priimtiems į pirmosios pakopos ir vientisąsias studijas, skiriamos vadovaujantis Švietimo ir mokslo ministro kasmet tvirtinamu Geriausiųjų vidurinio ugdymo programą baigusiųjų eilės sudarymo tvarkos aprašu.
11. Priėmimo metu nustatytas nuolatinės formos studijų vietų, į kurias priimamų studentų studijos visiškai apmokamos valstybės biudžeto lėšomis, skaičius išlieka per visą nustatytą studijų laikotarpį, o ištęstinės formos – per laikotarpį, ne didesnį kaip pusantro karto negu nuolatinės formos studijų trukmė, nuolatinėms studijoms taikant 60 studijų kreditų apimtį vieneriems studijų metams. Bendrą studijų vietų skaičių pagal studijų kryptis ir (arba) studijų krypčių grupes ir studijų pakopas nustato Universitetas, atsižvelgdamas į savo galimybes užtikrinti studijų kokybę. Minimalų studijų programos studijų vietų skaičių pagal studijų kryptis ir (arba) krypčių grupes ir pakopas nustato švietimo ir mokslo ministras, įvertinęs Universiteto siūlymus.
12. Į Universiteto pirmosios pakopos ir vientisųjų studijų vietas gali pretenduoti tik asmenys, kurių mokymosi rezultatai yra ne žemesni, negu švietimo ir mokslo ministro patvirtinti minimalūs rodikliai, kurie nustatomi atsižvelgiant į būtiną asmenų pasirengimą studijuoti aukštojoje mokykloje.
13. Studentai, išstoję arba pašalinti iš pirmojo semestro, į Universitetą priimami bendra tvarka arba gali pradėti studijas valstybės nefinansuojamoje studijų vietoje su teise konkurso tvarka užimti laisvą valstybės finansuojamą studijų vietą.
14. Asmenys, kurie yra nutraukę studijas Universitete ar kitoje aukštojoje mokykloje, Universiteto nustatyta tvarka gali būti priimami į aukštesniųjų semestrų studijas.
15. Studentus / klausytojus priėmimo komisijos teikimu priima Rektorius.
16. Kiekvienais metais iki rugpjūčio 30 dienos savo interneto svetainėje Universitetas pateikia visuomenei informaciją apie bendrojo priėmimo į Universitetą rezultatus pagal studijų programas, o iki spalio 30 dienos – apie institucinio priėmimo į Universitetą rezultatus pagal studijų programas.

# III skyrius

# BENDRIEJI STUDIJŲ REIKALAVIMAI

1. Studijos Universitete vyksta pagal Senato patvirtintas ir Studijų, mokymo programų ir kvalifikacijų registre įregistruotas studijų programas.
2. Studijų programos gali būti tarpkryptinės – skirtos susietiems dviejų ir daugiau krypčių studijų rezultatams pasiekti.
3. Studijų programos turi atspindėti binarinei studijų sistemai ir studijų pakopoms būdingus kokybinius skirtumus, nustatytus studijų pakopų apraše ir atitikti Bendruosius studijų vykdymo reikalavimus.
4. Studijų sistemos Universitete sandara:
   1. pakopinės studijos – kvalifikaciniam laipsniui arba mokslo, meno daktaro laipsniui įgyti;
   2. profesinės studijos – kvalifikacijai įgyti ir pasirengti savarankiškai praktinei veiklai.
5. Pakopinės studijos gali būti trijų pakopų:
   1. pirmosios (bakalauro kvalifikaciniam laipsniui įgyti),
   2. antrosios (magistro kvalifikaciniam laipsniui įgyti),
   3. trečiosios (mokslo, meno daktaro laipsniui įgyti).
6. Studijų formos pagal studijavimo intensyvumą yra nuolatinė ir ištęstinė.
7. Baigus skirtingų formų studijas, įgytas išsilavinimas yra lygiavertis, nepriklausomai nuo studijų formos.
8. Studijų nuolatinė forma Universitete yra pagrindinė studijų organizavimo forma, o jų vienerių studijų metų įprastinė apimtis yra 60 studijų kreditų, bet ne mažiau kaip 45 kreditai.
9. Studijų nuolatine forma pažangaus studento individualaus studijų plano vieno semestro apimtis yra 30 studijų kreditų, o vienerių studijų metų – 60 studijų kreditų. Studentai / klausytojai gali rinktis papildomus studijų dalykus ir surinkti per semestrą daugiau kaip 30 studijų kreditų. Už studijų programoje nenumatytus papildomai studijuojamus studijų dalykus mokamas nustatytas studijų mokestis. Papildomai išklausyti studijų dalykai įrašomi diplomo priedėlyje.
10. Studijų ištęstine forma vienerių studijų metų apimtis gali būti mažesnė kaip 45 studijų kreditai, bet bendra jų trukmė neturi būti daugiau kaip pusantro karto ilgesnė negu nuolatinės formos studijų trukmė, nuolatinėms studijoms taikant 60 studijų kreditų normą.
11. Aukštesniųjų kursų studentai, nepriklausomai nuo studijų formos, sugebantys atlikti studijų dalykų užduotis ir už jas atsiskaityti per trumpesnį laiką, nei numatyta studijų programoje, gavę dekano leidimą, gali atsiskaityti už juos anksčiau ir, esant galimybėms, studijuoti kitus studijų programos dalykus. Studentai, anksčiau įvykdę visą studijų programą (surinkę numatytą studijų kreditų skaičių), baigia Universitetą per trumpesnį studijų laikotarpį.
12. Reikalavimai studijų programai (bendra studijų programos apimtis studijų kreditais, studijų programos sandara, studijų turinys ir numatomi studijų rezultatai, atskirų studijų dalykų apimtys studijų kreditais, kontaktinio darbo apimtis, atsiskaitymo būdai) yra tokie patys (išskyrus studijų trukmę) nepriklausomai nuo studijų programos vykdymo formos.
13. Studijų dalyko, nepriklausomai nuo studijų formos, sudedamoji dalis gali būti nuotolinės studijos.
14. Universitete studijuojamieji dalykai dėstomi lietuvių kalba. Kitomis kalbomis dėstyti galima šiais atvejais:
    1. kai studijų programos numatomi studijų rezultatai siejami su užsienio kalbos mokėjimu;
    2. kai paskaitas skaito ar kitiems akademiniams užsiėmimams vadovauja užsienio dėstytojai;
    3. kai Universitete pagal tam tikrą studijų programą studijuoja užsienio valstybių studentai;
    4. kai studijos vyksta pagal jungtines su užsienio valstybių aukštosiomis mokyklomis studijų programas;
    5. kitais atvejais, patvirtintais Senato.
15. Ketinamas vykdyti visų pakopų studijų programas fakulteto / instituto tarybos teikimu tvirtina Senatas. Kiti padaliniai negali vykdyti studijų programos be atitinkamų tarybų sutikimo.
16. Ketinamos vykdyti studijų programos rengiamos vadovaujantis Švietimo ir mokslo ministerijos patvirtinta tvarka. Ketinama vykdyti studijų programa, apsvarstyta studijų programų komiteto, katedros / centro ir patvirtinta fakulteto (-ų) / instituto (-ų) tarybos (-ų), gavusi pritarimą rektorate, teikiama tvirtinti Senatui.
17. Universitetas kartu su Lietuvos ar užsienio valstybės aukštąja mokykla gali vykdyti jungtinę studijų programą. Baigus tokią studijų programą, gali būti suteikiamas ir kitas, negu įrašytas į švietimo ir mokslo ministro patvirtintą sąrašą, kvalifikacinis laipsnis. Teisę teikti tokį kvalifikacinį laipsnį Universitetui suteikia švietimo ir mokslo ministras.
18. Universitete organizuojamos ir vykdomos tęstinės studijos.
19. Studijų programos atnaujinamos kas treji metai. Jeigu per studijų programos akreditavimo laikotarpį pakeitimai sudaro ne daugiau kaip 20 proc. programos apimties (studijų kreditais), pakeitimus tvirtina fakulteto / instituto taryba. Dažniau galima keisti tarybos sprendimu tik dalyko dėstymo semestrą arba įgyvendinant studijų programos išorinio vertinimo rekomendacijas. Pakeitimai per 10 darbo dienų atliekami Universiteto akademinės informacijos sistemoje (toliau – AIS) ir viešinami Universiteto tinklalapyje.
20. Keičiant studijų programą iš esmės (koreguojant pavadinimą, apimtį, įvedant naują studijų formą, specializaciją, per studijų programos akreditacijos laikotarpį keičiant daugiau kaip 30 procentų programos apimties, skaičiuojamos studijų kreditais), pagrįstus pakeitimus tvirtina Senatas. Jungiant dvi ar daugiau studijų programų, studijų programą priskiriant kitai studijų krypčiai, studijų programa turi būti įvertinta ir akredituota Švietimo ir mokslo ministro patvirtinta tvarka.
21. Studijų dalykas dėstomas vieną semestrą.
22. Kiekvieno studento studijų dalyke pasiekti studijų rezultatai turi būti įvertinti pažymiu, išskyrus kūno kultūros studijų dalyką, kuris vertinamas įskaita.
23. Visi studijų dalyko vertinimo balai galutiniam pažymiui kaupiami semestro metu didėjančios sumos principu. Baigiamojo atsiskaitymo (egzamino, įskaitos) pažymys turi sudaryti ne mažiau kaip 50 proc. galutinio pažymio.
24. Studijų programoje pateikiamų studijų dalykų programose (aprašuose) nurodomas tikslas, uždaviniai, numatomi studijų rezultatai, dėstymo ir vertinimo metodai, išsamus dėstomojo studijų dalyko turinys, studijų formos ir jų apimtys, atsiskaitymo tvarka ir terminai, pagrindinė ir papildoma literatūra, dėstytojo (-ų) pavardė (-s), jo (-ų) pagrindinės publikacijos dėstomo studijų dalyko tematika ir kita reikalinga informacija.
25. Studijų dalykai rengiami ir registruojami AIS, suteikiant jiems kodą, nurodantį studijų dalyko mokslo šaką (sritį) ir studijų pakopą. Be padalinio, kuriam priskirtas studijų dalykas AIS, sutikimo kitų padalinių dėstytojai to dalyko negali dėstyti.

# IV skyrius

# VIDINIS STUDIJŲ KOKYBĖS UŽTIKRINIMAS

1. Universitete sukurta, įdiegta ir naudojama vidinė studijų kokybės užtikrinimo sistema, grindžiama atsakomybės už studijų kokybę paskirstymu, Europos aukštojo mokslo erdvės studijų kokybės užtikrinimo nuostatomis, numatyti veikimo būdai ir priemonės, užtikrinančios teikiamo aukštojo universitetinio išsilavinimo tinkamą kokybę.
2. Svarbi studijų kokybės sąlyga – studijų ir mokslo (meno) veiklos vienovė. Studijų ir mokslo (meno) veiklos vienovę Universitete užtikrina dėstytojų ir studentų dalyvavimas moksliniuose tyrimuose ir eksperimentinėje (socialinėje) plėtroje (meninėje veikloje), mokslo darbuotojų (menininkų) dalyvavimas studijų procese, mokslo žinių ir mokslinio darbo (meninės veiklos) įgūdžių perteikimas studijų programose.
3. Kiekvienai studijų programai atliekamos savianalizės, užtikrinančios nuolatinį studijų kokybės palaikymą, studijų turinio, metodikos ir informacinės aplinkos atnaujinimą, dėstytojų kompetencijų ir kvalifikacijos priežiūrą, objektyvų studentų žinių ir gebėjimų vertinimą. Studijų programų savianalizės atliekamos ir, vadovaujantis savianalizės gautais rezultatais, studijų programos atnaujinamos kas treji metai. Studijų programų savianalizę atlieka padalinio, kuriam priklauso studijų programa, vadovo sudaryta ir fakulteto dekano / insituto direktoriaus patvirtinta savianalizės grupė. Grupės sudėtyje turi būti ne mažiau kaip vienas studentų ir vienas socialinių partnerių (darbdavių) atstovas.
4. Kompleksinis atskiros studijų programos, studijų krypties, studijų krypčių grupės, fakulteto / instituto, Universiteto studijų kokybės įsivertinimas vyksta reguliariai kas treji metai. Atskirų studijų programų, studijų krypčių ir Universiteto studijų kokybės įsivertinimas gali būti atliekamas kitu laiku, jei tai susiję su studijų programų išoriniu vertinimu ar Universiteto institucinės savianalizės, pateikiamos išoriniam vertinimui, reikmėmis.
5. Universitete veikia Studijų kokybės komisija, svarstanti aktualius studijų kokybės gerinimo klausimus, ir teikianti rekomendacijas studijų organizatoriams ir dalyviams.
6. Nuolat Universiteto interneto tinklalapyje ir kitais būdais viešai skelbiama kiekybinė ir kokybinė informacija apie studijų programas, suteikiamas aukštojo mokslo kvalifikacijas, mokslinę ir meno veiklą, įsivertinimo rezultatus, studentų, absolventų bei kitų suinteresuotų šalių nuomonę apie studijų kokybę ir absolventų karjeros rodiklius.

# V skyrius

# STUDENTŲ TEISĖS IR PAREIGOS

1. Universiteto studentai turi ir naudojasi Lietuvos Respublikos Konstitucijos garantuojamomis pilietinėmis teisėmis.
2. Studentai turi teisę:
   1. į akademinę laisvę, laisvą idėjų ir pažiūrų reiškimą;
   2. studijuoti pagal pasirinktą studijų programą;
   3. naudotis Universiteto patalpomis, mokymo priemonėmis ir kita universitetine įranga studijų tikslais;
   4. į kvalifikuotą akademinį dėstymą;
   5. sužinoti studijų dalyko reikalavimus, atsiskaitymų užduotis, jų įvykdymo terminus ir įvertinimų būdus pirmojo užsiėmimo metu;
   6. sudaryti individualius studijų planus;
   7. vykti dalinėms studijoms į kitas aukštąsias mokyklas pagal mainų programas;
   8. gauti objektyvų įvertinimą už studijų dalyke pasiektus studijų rezultatus;
   9. atlikti savanorišką praktiką arba stažuotę, kuri nėra studijų programos dalis;
   10. vertinti studijų programos ir jos realizavimo kokybę;
   11. kreiptis į fakulteto / instituto, prireikus ir į Universiteto, administraciją dėl pasiektų studijų rezultatų vertinimo;
   12. gauti informaciją apie įmoką už studijas ir kitas įmokas;
   13. laikyti egzaminus ar atlikti kitas studijų užduotis praleidus užsiėmimus dėl visuomeninės universitetinės veiklos ar kitų pateisinamų priežasčių;
   14. dalyvauti studentų atstovybių veikloje, laisvai burtis į kitas studentų organizacijas;
   15. dalyvauti Universiteto savivaldoje;
   16. atstovauti Universitetą akademiniuose, kultūriniuose, sporto ir kituose renginiuose;
   17. kreiptis į ginčų nagrinėjimo komisiją dėl savo interesų pažeidimo;
   18. nustatytomis Vyriausybės ir Universiteto tvarkomis gauti įvairias stipendijas (skatinamąją, vardinę, socialinę ir kt.);
   19. Vyriausybės nustatyta tvarka gauti paskolas studijoms apmokėti ir gyvenimo išlaidoms iš dalies padengti;
   20. Vyriausybės nustatyta tvarka gauti studijų kainos kompensaciją;
   21. laikinai nutraukti studijas kartą per studijų laikotarpį dėl asmeninių priežasčių, bet ne ilgesniam kaip vienerių studijų metų laikotarpiui neprarandant studento statuso ir teisės po akademinių atostogų tęsti studijas valstybės finansuojamoje studijų vietoje, jeigu joje studijavo prieš išeidami akademinių atostogų;
   22. visiškai išstoti iš Universiteto.
3. Studentų pareigos:
   1. siekti studijų programos apraše numatytų studijų rezultatų;
   2. vykdyti studijų programos reikalavimus, dalyvauti akademiniuose užsiėmimuose, laiku atlikti studijų užduotis;
   3. laikytis studijų sutarties su Universitetu sąlygų;
   4. laikytis Lietuvos Respublikos įstatymuose, Universiteto Statute, Vidaus tvarkos taisyklėse ir Studijų nuostatuose nustatytos tvarkos;
   5. vykdyti Universiteto savivaldos institucijų sprendimus ir Rektoriaus įsakymus;
   6. dalyvauti Universiteto renginiuose;
   7. laikytis akademinės etikos.
4. Studentai privalo laikytis Lietuvos Respublikos Konstitucijos, Universiteto Statuto, Studijų nuostatų,Vidaus tvarkos taisyklių ir jų nepažeisti, atlikti Universiteto nustatytas funkcijas, nepažeisti kitų asmenų akademines ir kitas teises, tausoti Universiteto turtą ir lėšas, nemenkinti Universiteto prestižo, vadovautis akademinio sąžiningumo normomis.
5. Studentai gali būti nubausti už taisyklių ir įsipareigojimų nesilaikymą. Studentams, pažeidusiems Universiteto tvarką ir studijų sutartį, taikomos nuobaudos:
   1. pastaba;
   2. papeikimas;
   3. griežtas papeikimas;
   4. stipendijos mokėjimo nutraukimas nuo1 iki 6 mėnesių laikotarpiui;
   5. išskaitymas iš stipendijos nuostoliams atlyginti;
   6. pašalinimas iš bendrabučio;
   7. pašalinimas iš Universiteto su teise grįžti į studijas;
   8. pašalinimas be teisės tęsti studijas Universitete.
6. Nuobaudas studentams / klausytojams skiria Rektorius (57.1–57.8 punktai), fakulteto dekanas / instituto direktorius (57.1–57.4 punktai). Nuobaudos gali būti skiriamos išklausius studento / klausytojo pasiaiškinimą.
7. Studentas turi teisę kreiptis į Ginčų tarp studentų ir administracijos nagrinėjimo komisiją jeigu nesutinka su Universiteto ir / ar fakulteto / instituto vadovų ar jų įgaliotų asmenų atsakymu į rašytinį prašymą, skundą ar pranešimą dėl jo teisių pažeidimų arba atsakymo raštu negavo per 15 kalendorinių dienų.

# VI skyrius

# REIKALAVIMAI PIRMOSIOS PAKOPOS STUDIJŲ PROGRAMOMS

1. Kiekvienos studijų programos apraše studijų tikslai turi būti aiškiai suformuluoti ir susieti su asmens, užbaigusio studijas pagal tą programą, įgyjamais studijų rezultatais (žiniomis ir gebėjimais). Jeigu baigus studijų programą įgyjama kvalifikacija, kuriai reikalavimai yra nustatyti Lietuvos Respublikos ar tarptautiniais teisės aktais, studijų tikslai turi atitikti ir šiuos reikalavimus. Studijuojamų dalykų tikslai, studijų rezultatai ir turinys, studijų ir vertinimo metodai, turi būti pagrįsti studijų programos tikslais ir studijų rezultatais. Studijų programos apimtis, pedagoginio ir mokslinio personalo kvalifikacija, materialioji studijų bazė turi būti pakankami studijų programos tikslams ir studijų rezultatams pasiekti.
2. Studijų programoje nurodoma studijų dalykų (modulių) visuma, leidžianti studijuojančiajam sudaryti individualius studijų planus pasirinktos studijų krypties kvalifikaciniam laipsniui ir / ar kvalifikacijai įgyti. Studijų programose nurodomi (lietuvių ir anglų kalbomis) kiekvieno semestro privalomų, pasirenkamų ir laisvai pasirenkamų studijų dalykų rinkiniai, jų apimtys, atsiskaitymo būdai ir tvarka.
3. Bendrųjų univeristetinių studijų privalomų, pasirenkamų ir laisvai pasirenkamų studijų dalykų apimtis studijų programose nustato Senatas.
4. Pirmosios pakopos studijų programos apimtis gali būti 180, 210 arba 240 studijų kreditų, iš jų:
   1. krypties studijų (įskaitant praktiką ir baigiamojo darbo rengimą) rezultatams pasiekti paprastai skiriama ne mažiau kaip 120 kreditų; bendra numatytų praktikų apimtis turi sudaryti universitetinių studijų – ne mažiau kaip 15; baigiamajam darbui (projektui) arba baigiamajam darbui (projektui) ir baigiamiesiems egzaminams (krypčių aprašuose nustatytais atvejais), turi būti skiriama: universitetinių studijų – ne mažiau kaip 15; kai studijos yra tarpkryptinės, rekomenduojama atlikti vieną bendrą krypčių studijų rezultatus integruojantį baigiamąjį darbą (projektą);
   2. Universiteto nustatytoms arba studento pasirenkamoms (gilesnėms tos pačios krypties studijoms, kitos krypties studijų dalykams (moduliams), gretutinės krypties (krypčių) studijoms, pedagoginėms studijoms, papildomai praktikai, skaitmeninės kompetencijos, kitų bendrųjų gebėjimų ugdymui ir pan.) skiriama ne daugiau kaip 120 kreditų;
   3. dviejų krypčių programa turi tenkinti abiejų krypčių aprašų reikalavimus, pasirenkamoms studijoms gali būti skiriama kreditų, jei dalis siektinų studijų rezultatų sutampa;
   4. kvalifikaciniam laipsniui ir pedagogo kvalifikacijai įgyti skirtos (pedagogų rengimo) programos apimtyje:
      1. ugdomąjį dalyką arba pedagoginę specializaciją atitinkančios krypties studijoms skiriama 90 kreditų (jei rengiami dviejų ugdomųjų dalykų arba dviejų pedagoginių specializacijų, arba ugdomojo dalyko ir pedagoginės specializacijos pedagogai, kiekvienos krypties studijoms skiriama po 90 kreditų);
      2. pedagogo kvalifikacijai įgyti skiriama 60 kreditų, iš kurių 30 kreditų skiriama pedagogikos krypties studijoms (įskaitant ne mažiau kaip 3 kreditų baigiamąjį darbą) ir 30 kreditų – pedagoginei praktikai; baigiamasis darbas turi būti susijęs su studijuojamos krypties baigiamuoju darbu arba integruotas į jį.
5. Bendrieji universitetinių (bendrųjų gebėjimų ugdymo) studijų dalykai apima pasaulėžiūros ir bendros erudicijos aukštojo univeristetinio lavinimo dalykus, kurie nėra tiesiogiai susiję su reglamentuojamos krypties studijų turiniu. Bendrajai erudicijai lavinti daugeliui studijų krypčių parenkami humanitarinių, socialinių mokslų ir meno studijų dalykai, o humanitarinių ir socialinių mokslų studijų kryptims – ir fizinių bei biomedicinos mokslų studijų dalykai.
6. Ne mažiau kaip pusę studijų krypties dalykų apimties turi dėstyti mokslininkai arba pripažinti menininkai (meno dalykus).
7. Universitetas gali organizuoti studijų procesą taip, kad studentai galėtų įgyti dviejų skirtingų krypčių bakalauro laipsnius lygiagrečiai studijuodami pagal dvi studijų programas. Tokiu atveju ne mažiau kaip 120 studijų kreditų turi sudaryti pirmosios krypties studijų dalykai, o su jais nesutampantys antrosios krypties studijų dalykai – ne mažiau kaip 120 kreditų, jei kiti abiejų krypčių studijų dalykai sutampa. Kiekvienai šių programų *mutatis mutandis* taikomi visi kiti reikalavimai. Dviejų skirtingų krypčių studijas gali pradėti antrojo ir vyresniųjų kursų studentai, neturintys akademinių skolų.
8. Asmenims, baigusiems aukštąsias mokyklas, Universitete gali būti sudarytos sutrumpintos, sudarančios ne mažiau kaip 50 procentų apimties, pirmosios pakopos Universiteto studijų programos.
9. Per semestrą studijuojamų dalykų skaičius negali būti didesnis kaip 7 pirmame–antrame kursuose ir ne daugiau kaip 6 dalykai III–IV kursuose.
10. Praktika yra atskiras studijų dalykas, įeinantis į per semestrą studijuojamų dalykų skaičių ir skirtas padėti studentui įgyti praktiniam darbui reikalingos profesinės patirties. Praktika įgyvendinama Universitetui sudarant su studentu ir praktikos institucija (įstaiga, įmone, organizacija) praktinio mokymo sutartį. Į praktikos studijų dalyką gali būti įskaitoma:
    1. praktika, atlikta sudarius dvišalę sutartį su darbdaviu, jeigu jos metu įgytos kompetencijos dera su programoje numatytos praktikos studijų rezultatais;
    2. dirbančio studento įgyti pasiekimai mokantis neformaliai ir darbo vietoje, jeigu jų atitiktis programoje numatytos praktikos studijų rezultatams yra įvertinta ir įgytos kompetencijos pripažintos Universiteto nustatyta tvarka.
11. Studentų praktinio mokymo trišalę sutartį pasirašo fakulteto dekanas / instituto direktorius.
12. Mažiausia studijų dalyko apimtis pirmosios pakopos studijose – 3 studijų kreditai.
13. Studento savarankiškas darbas turi sudaryti ne mažiau kaip 50 procentų studijų programos, jei kitaip nenumato studijų krypties reglamentas.
14. Antrojo kurso kursinio (metinio) darbo apimtis 4–6 studijų kreditai, trečiojo kurso – 6–9 studijų kreditai. Studijų kreditai kursiniam darbui gali būti skiriami abiejuose studijų metų semestruose.
15. Kursinis projektas gali būti studijų dalyko sudedamoji dalis arba savarankiškas studijų dalykas. Jeigu kursinis projektas yra atskiras studijų dalykas, jis ginamas per pirmąją egzaminų sesijos savaitę.
16. Pirmosios pakopos studijų baigiamajam darbui (projektui) vadovauja lektoriai, docentai ar profesoriai.
17. Pirmosios pakopos studijų baigiamojo darbo (projekto) gynimo komisiją sudaro pirmininkas, užimantis docento ar profesoriaus pareigas, ir du nariai, studijų krypties studijų dalykų dėstytojai, užimantys ne žemesnes kaip lektoriaus pareigas.
18. Kursiniai ir baigiamieji darbai (projektai) rengiami ir gynami Universiteto nustatyta tvarka.

# VII skyrius

# REIKALAVIMAI VIENTISŲJŲ STUDIJŲ PROGRAMOMS

1. Vientisosios studijos gali būti organizuojamos tik tais atvejais, kai tai nustatytanorminiuose teisės aktuose.
2. Vientisųjų studijų apimtis gali būti 300 arba 360 kreditų.
3. Bendra praktikų apimtis turi būti ne mažesnė kaip 20 kreditų, jeigu krypties apraše nenustatyta kitaip. Studijų programa baigiama absolvento kompetencijos įvertinimu per baigiamojo darbo (projekto) gynimą ir baigiamuosius egzaminus (kai tai nustatytanorminiuose teisės aktuose), skiriant jiems ne mažiau kaip 30 krypties kreditų, jeigu krypties apraše nenustatyta kitaip.

# VIII skyrius

# REIKALAVIMAI MAGISTRANTŪROS STUDIJŲ PROGRAMOMS

1. Magistrantūros studijų programos turi atitikti Universiteto strateginius tikslus ir darbo rinkos poreikius. Studijų programos numatomi studijų rezultatai nurodomi studijų programos apraše. Tokios studijos skiriamos pasirengti savarankiškam mokslo / meno darbui, kurį atlikti reikia mokslo / meno žinių ir gebėjimų.
2. Numatyti studijų pagal atitinkamą studijų programą rezultatai turi atitikti studijų krypties (krypčių) aprašuose, kuriuos tvirtina švietimo ir mokslo ministras, antrai pakopai nustatytus studijų rezultatus.
3. Studijų krypčių ir krypčių grupių, pagal kurias vyksta studijos, sąrašą, jo keitimo tvarką, kvalifikacinių laipsnių sąrangos ir studijų programų pavadinimų sudarymo principus tvirtina švietimo ir mokslo ministras.
4. Magistrantūros studijos vykdomos struktūriniuose padaliniuose, kuriuose atliekami studijų kryptį atitinkantys moksliniai tyrimai, yra paskelbti tinkami moksliniai darbai, pedagoginio ir mokslinio personalo kvalifikacija ir materialieji studijų ištekliai (tinkamai įrengtos auditorijos, laboratorijos, kompiuteriai su reikiama programine įranga, mokslinė ir profesinė periodika, naujos literatūros fondai, atitinkama komunikacijų įranga ir kompiuterinės technologijos, sukaupta metodinio darbo patirtis ir kt.) yra pakankami studijų programos tikslams ir studijų rezultatams pasiekti. Tarpkryptinės magistrantūros studijų programai vykdyti nurodyti reikalavimai privalomi visoms studijų kryptims, kurias apima atitinkama studijų programa.
5. Kiekvienos studijų programos apraše studijų tikslai ir studijų rezultatai turi būti aiškiai suformuluoti ir susieti su rengiamo specialisto kompetencijomis. Jeigu būsimų specialistų rengimą reglamentuoja kiti Lietuvos Respublikos ar tarptautiniai teisės aktai, studijų tikslai ir studijų rezultatai turi atitikti ir šiuos reikalavimus. Studijuojamų dalykų tikslai, studijų rezultatai ir turinys, studijų metodai, reikalavimai stojantiesiems turi būti pagrįsti studijų programos tikslais ir studijų rezultatais.
6. Magistrantūros studijų programos vadovu rektoriaus įsakymu skiriamas mokslininkas / menininkas.
7. Studijų programos, jos atskirų studijų dalykų (modulių) apimtis nustatoma kreditais ir yra vienoda visoms studijų formoms nepriklausomai nuo studijų formos (nuolatinės, ištęstinės).
8. Magistrantūros studijų programą baigęs ir magistro kvalifikacinį laipsnį įgijęs asmuo privalo įgyti reikšmingai aukštesnes, palyginus su pirmosios pakopos studijomis, kompetencijas:
   1. gebės savarankiškai plėtoti mokslines / menines idėjas, taikyti studijuotos mokslo / meno šakos žinias / kūrybinius gebėjimus, teorijas / meno inovacijas, metodus ir technologijas;
   2. gebės veikti šiuolaikinių metodų, inovatyvumo, žinių integracijos ir mokslo tyrimų / originalios kūrybos reikalaujančioje praktinėje veikloje, išmanys analizės metodų / kūrybinių technikų taikymo ribas, mokės įvertinti tyrimų rezultatus ir nustatyti jų patikimumą;
   3. gebės spręsti problemas naujoje, nežinomoje, nuolat kintančioje aplinkoje ir plačiuose kontekstuose, susijusiuose su studijuota mokslo sritimi;
   4. gebės nuolat savarankiškai mokytis, pažinti, kritiškai vertinti studijuotos mokslo šakos teorines ir praktines naujoves, efektyviai veikti esant ribotai informacijai, pagrįsti daromas išvadas ir jas deramai pateikti įvairaus išsilavinimo suinteresuotiems asmenims, suvokti etinius ir socialinius priimamų sprendimų padarinius ir atsakomybę už juos.
9. Magistrantūros studijų programos apimtis gali būti 90 arba 120 kreditų, išskyrus verslo administravimo studijų programą magistro (MBA) laipsniui įgyti, kurios apimtis gali būti 60 kreditų. Programos apimtyje:
   1. krypties (krypčių) studijoms, per kurias įgyjami krypties apraše nustatyti studijų rezultatai, skiriama ne mažiau kaip 60 studijų kreditų, o verslo administravimo magistro (MBA) laipsniui įgyti – ne mažiau kaip 45 kreditai, kurie turinio požiūriu privalo būti kokybiškai aukštesnio probleminio ar inovacinio mokslinio lygmens, nei juos grindžiantys atitinkamos pažinimo lauko pirmosios studijų pakopos dalykai;
   2. baigiamajam darbui (projektui) arba baigiamajam darbui ir baigiamiesiems egzaminams (kai tai nustatyta norminiuose teisės aktuose) turi būti skiriama ne mažiau kaip 30 kreditų. Verslo administravimo magistro (MBA) laipsniui įgyti baigiamasis darbas (projektas) neprivalomas. Menų studijų magistrantūros baigiamasis darbas turi būti kūrybinis projektas ir su šiuo projektu susijęs tiriamasis rašto darbas;
   3. Universiteto nustatytoms arba studento pasirenkamoms studijoms (gilesnėms krypties studijoms ir / ar tiriamajam darbui (meno kūriniui), papildomai praktikai, kitos krypties studijų dalykams (moduliams), gretutinės krypties studijoms, skaitmeninės kompetencijos, kitų bendrųjų gebėjimų ugdymui ir pan.) skiriama ne daugiau kaip 30 kreditų.
10. Kiekvieną semestrą gali būti studijuojami ne daugiau kaip 5 studijų dalykai, nekartojant atitinkamos krypties pirmosios pakopos studijų dalykų. Kiekvieno studijų dalyko (modulio) studijos baigiamos egzaminu arba studento savarankiškai atlikto darbo (projekto) įvertinimu.
11. Mažiausia studijų dalyko apimtis magistrantūros studijose – 6 kreditai.
12. Ne mažiau kaip 80 proc. visų magistrantūros studijų dalykų dėstytojų turi turėti mokslo laipsnį / būti pripažinti menininkai, ne mažiau kaip 60 proc. krypties dalykų dėstytojų mokslinės veiklos kryptis turi atitikti jų dėstomus dalykus arba jie turi turėti per pastaruosius 7 metus įgiję ne trumpesnę kaip 3 metų dėstomus taikomuosius dalykus atitinkančią profesinės veiklos patirtį; programos apraše pažymėtų taikomųjų dalykų dėstytojams šiame punkte nurodytoji profesinės veiklos patirtis yra būtina. Ne mažiau kaip 20 proc. krypties dalykų apimties turi dėstyti profesoriaus pareigas einantys mokslininkai / menininkai.
13. Studento savarankiškas darbas turi sudaryti ne mažiau kaip 50 proc. kiekvieno studijų dalyko apimties. Kiekvienas studijų dalykas baigiamas egzaminu ir / ar atestuojamu savarankišku magistranto darbu (projektu).
14. Magistrantūroje magistro baigiamojo darbo rengimui skiriama ne mažiau kaip 30 kreditų. Rekomenduojama paskutinįjį semestrą skirti tik magistro baigiamojo darbo, kuris yra vieno semestro studijų dalykas, rengimui.
15. Magistranto baigiamojo darbo tema tvirtinama padalinyje, kuriam priklauso studijų programa, ne vėliau kaip po 3 mėn. nuo studijų magistrantūroje pradžios.
16. Kiekvieno magistranto studijoms vadovauja mokslinį laipsnį arba pedagoginį vardą turintis dėstytojas. Vadovas tvirtinamas padalinio, kuriam priklauso studijų programa, posėdyje.
17. Rekomenduojama magistrantūros priešpaskutinio semestro egzaminų sesijoje mokslinį darbą vertinti kaip baigiamojo darbo pirmojo varianto parengimą.
18. Baigiamasis darbas turi būti pagrįstas savarankiškais moksliniais tiriamaisiais ar taikomaisiais tyrimais, žinių taikymu arba parengtas kaip projektas, atskleidžiantis programos tikslus atitinkančius gebėjimus. Baigiamuoju darbu (projektu) magistrantas turi parodyti žinių ir supratimo lygį, gebėjimą analizuoti pasirinktą temą, vertinti kitų asmenų anksčiau atliktus atitinkamos krypties (šakos) darbus, savarankiškai mokytis ir atlikti tos krypties (šakos) tyrimus, aprašyti savo atliktą tiriamąjį darbą, aiškiai ir pagrįstai formuluoti tyrimų išvadas pagal Universiteto patvirtintus reikalavimus. Baigiamuoju projektu meno studijų krypčių magistrantas turi atskleisti kūrybiškumo lygį, gebėjimą kūrybiniame darbe savarankiškai taikyti naujausias praktines žinias ir technologijas.
19. Meno studijų srities magistrantūros baigiamasis darbas turi būti kūrybinis projektas ir su studijuojama sritimi susijęs rašto darbas.
20. Išvadą apie baigiamojo darbo (projekto) parengimą gynimui vadovas teikia padalinio, kuriam priklauso studijų programa, vadovui. Jeigu padalinio vadovas nesutinka su darbo vadovo išvada, sprendimas apie baigiamojo darbo (projekto) parengimą gynimui priimamas padalinio posėdyje.
21. Antrosios pakopos baigiamojo darbo (projekto) ir jo gynimo kvalifikacinę komisiją sudaro penki asmenys iš kompetentingų studijų krypties specialistų – mokslininkų / menininkų, praktikų profesionalų, socialinių partnerių atstovų, turinčių mokslinius laipsnius ar pedagoginius vardus. Bent vienas komisijos narys (geriausia – komisijos pirmininkas) gali būti iš kitos mokslo ir studijų institucijos nei vyko magistranto studijos. Tokia pat turi būti baigiamojo egzamino komisijos sudėtis, kai toks egzaminas numatytas studijų programoje. Baigiamajam darbui (projektui) taikoma ta pati intelektinės nuosavybės ir / ar komercinių paslapčių apsauga kaip ir viešai skelbiamam mokslo (meno) darbui.
22. Magistro darbas ginamas viešame kvalifikacinės komisijos posėdyje. Magistro darbą recenzuoja du oponentai, turintys mokslo laipsnius ar pedagoginius vardus. Darbas laikomas apgintu, jeigu jis yra įvertinamas teigiamu pažymiu.
23. Baigiamojo darbo (projekto) gynimas gali būti atidėtas fakulteto dekano / instituto direktoriaus įsakymu dėl pateisinamų priežasčių: ligos, tarnybinės komandiruotės (ištęstinių studijų studentams). Dėl pateisinamų priežasčių atidėto baigiamojo darbo (projekto) gynimo atveju mokestis nenustatomas.
24. Magistrantūros baigiamieji darbai rengiami ir gynami Univeristeto nustatyta tvarka.

# IX skyrius

# PROFESINĖS STUDIJOS

1. Profesinės studijų programos skiriamos:
   1. pedagogų rengimui pagal studijų programas asmenims, įgijusiems aukštojo mokslo kvalifikaciją pagal ne pedagogams rengti skirtas studijų programas;
   2. kitų specialistų rengimui, kai tai nustato Lietuvos Respublikos Vyriausybė.

# X skyrius

# PAPILDOMOSIOS STUDIJOS

1. Papildomosios studijos skiriamos klausytojams, ketinantiems studijuoti Universiteto magistrantūros studijų programose, šiais atvejais:
   1. kai asmuo yra baigęs neuniversitetines studijas ir yra įgijęs atitinkamos magistrantūrai studijų krypties (arba gretutinės) profesinio bakalauro kvalifikacinį laipsnį;
   2. kai magistrantūros studijų kryptis nesutampa su baigtų pirmosios pakopos universitetinių studijų kryptimi (gretutinių studijų krypčių universitetinių studijų bakalaurams).
2. Papildomųjų studijų dalykai nustatomi klausytojams, kuriems būtina įgyti žinių ir gebėjimų, reikalingų studijoms atitinkamos krypties magistrantūroje. Papildomųjų studijų programą parengia padalinys, kuriam priskirta atitinkama magistrantūros studijų programa. Studijų programą tvirtina fakulteto / instituto taryba ir Senatas.
3. Papildomųjų studijų programoje nurodoma, kokių universitetinių bakalauro ar profesinio bakalauro studijų krypčių absolventai gali studijuoti, tikėdamiesi įstoti į atitinkamą Universiteto magistrantūrą.
4. Papildomųjų studijų apimtis:
   1. kai stojančiojo pasirinkta (pasirenkama) magistrantūros studijų kryptis ir jo baigtų pirmosios pakopos ar profesinio bakalauro studijų kryptis priklauso tai pačiai studijų krypčių grupei, papildomųjų studijų apimtis negali būti didesnė kaip 60 studijų kreditų;
   2. kai stojančiojo pasirinkta (pasirenkama) magistrantūros studijų kryptis priklauso kitai studijų krypčių grupei nei jo baigtoji pirmos pakopos ar profesinio bakalauro studijų kryptis, papildomųjų studijų apimtis negali būti didesnė kaip 90 studijų kreditų.
5. Įvertinus asmens, turinčio profesinio bakalauro ar universitetinio bakalauro kvalifikacinį laipsnį, įgytas žinias ir gebėjimus, būtinas įgyti naujas žinias ir gebėjimus, gali būti sudaromas individualus studijų planas. Individualų studijų planą sudaro padalinio, kuriam priskirta magistrantūros studijų programa, vadovas ir tvirtina fakulteto dekanas / instituto direktorius.
6. Papildomos studijos vykdomos prieš priimant į magistrantūrą. Jei papildomų studijų apimtis ne didesnė kaip 30 studijų kreditų, universitetinių studijų bakalaurai ir profesiniai bakalaurai, gali būti priimami į magistrantūros studijas, o papildomos studijos vykdomos lygiagrečiai magistrantūros studijoms. Lygiagrečių studijų galimybė turi būti numatyta papildomų studijų programoje.
7. Papildomų studijų programos studijų dalykai studijuojami ir už juos atsiskaitoma kartu su pirmosios pakopos nuolatinių ar ištęstinių studijų studentais pagal atitinkamo fakulteto / instituto sudarytą tvarkaraštį, atskirais atvejais – pagal atskirą tvarkaraštį.
8. Papildomųjų studijų dalykai gali būti studijuojami savarankiškai, bet būtinai išlaikant egzaminą pagal patvirtintą programą.
9. Klausytojui, baigusiam papildomas studijas, išduodama akademinė pažyma, suteikianti teisę dalyvauti konkurse į atitinkamą magistrantūros studijų programą. Akademinės pažymos formą tvirtina rektorius.
10. Papildomosios studijos yra nepakopinės studijos, kurių atskiri dalykai yra neįskaitomi į ketinamos studijuoti magistrantūros studijų programą.
11. Papildomosios studijos yra mokamos.
12. Į magistrantūros studijas priimama konkurso tvarka. Konkurso tvarka skelbiama priėmimo taisyklėse.
13. Konkurse į magistrantūros studijas gali dalyvauti asmenys, įvykdę šiuos minimalius reikalavimus:
    1. yra įvykdę papildomų studijų programą arba turi teisę papildomų studijų dalykus studijuoti lygiagrečiai su magistrantūros studijomis;
    2. turi ne mažiau kaip vienų metų darbo stažą numatomoje studijuoti veiklos srityje. Universitetinių studijų bakalaurai gali būti priimami į magistrantūros studijas be darbo stažo;
    3. Lietuvos aukštosios jūreivystės mokyklos laivavedybos ir laivų energetinių įrenginių eksploatacijos absolventams kaip darbo stažas įskaitoma kolegijinių studijų programoje numatyta nepertraukiama studentų savarankiško darbo praktika.

# XI skyrius

# STUDIJŲ ORGANIZAVIMAS

1. Studijų metai prasideda rugsėjo 1 d. ir baigiasi birželio 30 d. Dalies studijų programų dėl jų trukmės studijų metai baigiasi sausio 31 d.

Rudens semestras – 15 paskaitų savaičių ir 1 savarankiško darbo savaitė.

Žiemos egzaminų sesija – 4 savaitės.

Pavasario semestras –15 paskaitų savaičių ir 1 savarankiško darbo savaitė.

Pavasario egzaminų sesija – 4 savaitės.

Konkrečias datas tvirtina Rektorius.

1. Gali būti organizuojamas iki 4 savaičių vasaros semestras. Vasaros semestras skiriamas studentams, kurie dėl nuo jų nepriklausančių aplinkybių negalėjo laiku įvykdyti studijų metų studijų plano, ir / ar papildomų studijų klausytojams. Vasaros semestro metu vyksta konsultacijos, atliekami laboratoriniai darbai, gali vykti paskaitos, seminarai, egzaminai. Vasaros semestro laikas birželio 25 d.–liepos 25 d.
2. Akademinė diena Universitete trunka nuo 8.20 val. iki 20.10 val. Šiuo laiku gali vykti akademiniai užsiėmimai.
3. Akademinio užsiėmimo metu studentai ir dėstytojai nesinaudoja mobiliaisiais telefonais ar kitomis ryšio priemonėmis, jei tai nėra susiję su studijų procesu.
4. Studijos Universitete organizuojamos ir vykdomos pagal studijų programas, studentų individualius studijų planus ir studijų tvarkaraščius.
5. Studijų tvarkaraščiai sudaromi semestrams pagal studijų programas ne vėliau kaip 2 savaitės iki semestro pradžios. Tvarkaraščiuose nurodomos kontaktinio ir savarankiško darbo formos, jų laikas, trukmė, vieta. Sudarant studijų tvarkaraščius, laikomasi studijų dalykų (modulių) išdėstymo nuoseklumo pagal studijų programas ir dalykų ryšius.
6. Kai studijų programą vykdo keli struktūriniai padaliniai, studijų programa priskiriama vienam iš jų Tarybų sutarimu. Studijų programos savianalizės grupė sudaroma iš visų studijų programą vykdančių padalinių atstovų.
7. Studijų dalykų studijų tvarkaraštis gali būti dieninis, vakarinis, savaitgalinis, sesijinis. Fakulteto / instituto tarybos sprendimu semestro studijų dalykai gali būti skaitomi lygiagrečiai (visų studijų dalykų užsiėmimai vyksta kiekvieną savaitę) arba nuosekliai (vienu metu dėstomas tik vienas studijų dalykas). Pastaruoju atveju sudaromas atskiras egzaminų ir jų perlaikymo tvarkaraštis.
8. Studijų programoje numatyti studijų rezultatai, studijų apimtis kreditais ir kontaktinio darbo apimtis yra tokie patys nepriklausomai nuo studijų formos. Studijos ištęstine forma vykdomos pagal visam studijų laikotarpiui patvirtintą planą arba individualų studijų planą, kurie sudaromi atsižvelgiant į numatomus pasiekti studijų rezultatus, studentų saugos ir sveikatos reikalavimus, galimybę studentams derinti studijas su profesiniu ir / ar kitu užimtumu.
9. Vasaros metu studentams skiriamos ne trumpesnės kaip vieno mėnesio atostogos.
10. Kiekviename semestre skelbiama studentų savarankiško darbo savaitė.
11. Ištęstinių studijų paskaitų sesijos vyksta rugsėjo–gruodžio mėnesiais rudens semestre ir vasario–gegužės mėnesiais pavasario semestre. Ištęstinių studijų studentai gali studijuoti (visus pasirinktus semestro studijų dalykus, dalį studijų dalykų ar studijų dalyko dalį) kartu su nuolatinių studijų studentais.
12. Studentams egzaminų sesijų terminai nuolatinėse ir ištęstinėse studijose yra vienodi.
13. Pirmosios paskaitos metu studijų dalyko dėstytojas paskelbia studentams studijų dalyko programą, kurioje nurodomos pagrindinės temos ir jų turinys, savarankiško darbo užduotys, literatūra, atsiskaitymo terminai ir vertinimo būdai, baigiamojo atsiskaitymo (įskaitos ar egzamino) užduotys ir vertinimo būdai. Taip pat nurodoma savarankiško darbo vertinimo minimali riba, suteikianti teisę studentui atlikti kitą savarankiško darbo užduotį ar dalyvauti baigiamajame atsiskaityme – egzamine ar įskaitoje.
14. Studijų dalyko programa semestro metu negali būti keičiama. Studijų dalyko programa turi būti skelbiama Universiteto interneto tinklalapyje.
15. Studentai dalyvauja užsiėmimuose ir laiku atlieka studijų dalyke numatytas užduotis. Apie nedalyvavimą užsiėmimuose studentai / klausytojai kiekvieną kartą praneša dėstytojui ir susitaria dėl atsiskaitymo už praleistus užsiėmimus formos ir terminų. Studentai gali, sutinkant studijų dalyko dėstytojui, gauti fakulteto dekano / instituto direktoriaus leidimą laisvai lankyti užsiėmimus.
16. Studijų apimtis Universitete yra skaičiuojama studijų kreditais. Studijų kreditas – tai studijų apimties vienetas, kuriuo matuojami studijų rezultatai ir jiems pasiekti reikalingas studento darbo laikas. Studijų kreditais matuojami studijų rezultatai siejami su studijų pakopomis, studijų kryptimis ir aprašomi studijų programose.
17. Studijų trukmė skaičiuojama studijų metais. Vienų studijų metų apimtis yra 1600 studento darbo valandų. Vieno studijų kredito studento darbo apimtis yra 26,67 val.
18. Rekomenduojamos studento auditorinės ir savarankiško darbo valandos įvairios apimties studijų dalykams visose studijų pakopose ir formose:

|  |  |  |  |  |  |
| --- | --- | --- | --- | --- | --- |
| Studijų dalyko apimtis kreditais | Studento semestro studijų valandos studijų dalyke | | | | |
| iš viso | savarankiškas darbas | | auditorinės valandos | |
| semestro | savaitės | semestro | savaitės |
| 3 | 80 | 50 | 3 | 30 | 2 |
| 4 | 107 | 62 | 4 | 45 | 3 |
| 5 | 133 | 88 | 6 | 45 | 3 |
| 6 | 160 | 100 | 7 | 60 | 4 |
| 7 | 187 | 112 | 8 | 75 | 5 |
| 8 | 213 | 138 | 9 | 75 | 5 |

1. Kontaktinio darbo apimtis yra tokia pati nepriklausomai nuo studijų nuolatinės ar ištęstinės formos. Kontaktinis darbas yra paskaitos, seminarai, laboratoriniai darbai, pratybos, konsultacijos ir kt. Kontaktinis darbas gali būti ir nuotolinis, pasitelkiant virtualią mokymo (-si) aplinką ar vaizdo konferencijas.
2. Kontaktinio darbo apimtis nepriklausomai nuo studijų formos turi būti:
   1. ne mažesnė kaip 20 proc. (1 studijų kreditas – 6 val.**)** pirmosios pakopos ir vientisųjų studijų programos apimties, o tiesiogiai dalyvaujant dėstytojams ir studentams (ne nuotolinis kontaktinis darbas) – ne mažiau kaip 10 proc. (1 studijų kreditas – 3 val.), studento savarankiško darbo apimtis turi būti ne mažesnė kaip 30 procentų, jeigu krypties apraše nenustayta kitaip;
   2. ne mažesnė kaip 10 proc. (1 studijų kreditas – 3 val.) antrosios studijų pakopos studijų programų (vientisųjų studijų programos likusios dalies) apimties, o tiesiogiai dalyvaujant dėstytojams ir studentams (ne nuotolinis kontaktinis darbas) – ne mažiau kaip 5 proc. (1 studijų kreditas – 2 val.), studento savarankiško darbo apimtis turi būti ne mažesnė kaip 50 procentų, jeigu krypties apraše nenustatyta kitaip.
3. Kontaktinio darbo konkrečią apimtį ir jo struktūrą (tiesiogiai kontaktinis darbas, nuotolinis kontaktinis darbas) nustato fakulteto / instituto taryba.
4. Studijų dalyko, dėstomo nuotoliniu būdu, baigiamasis atsiskaitymas vyksta tiesiogiai dalyvaujant dėstytojams ir studentams. Studijų dalyko baigiamasis atsiskaitymas ar baigiamojo darbo gynimas gali vykti nuotoliniu būdu kai yra vaizdo konferencijos sąlygos.
5. Studijų dalykui (ar jo daliai) nuotolinių studijų dalyko statusas suteikiamas Universiteto nustatyta tvarka. Nuotolinių studijų dalyko statusas suteikiamas tik bendra tvarka atestuotiems ir akredituotiems studijų dalykams. Studijų dalykus akredituoja nuolat veikianti Nuotolinio mokymo (-si) studijų dalykų akreditavimo komisija. Būtina sąlyga nuotolinių studijų dalyko akreditavimui yra jo patalpinimas Universiteto virtualioje mokymo (-si) aplinkoje ir kurso teikimas joje iki pareiškimo akredituoti mažiausiai vieną semestrą.
6. Universiteto virtualiosios mokymo (-si) aplinkos (toliau – VMA) naudojimas yra privalomas visiems Universiteto dėstytojams. Dėstomų dalykų mokomoji medžiaga ar jos fragmentai (tekstai, skaidrės, nuorodos, užduotys, jų atlikimo terminai ir kt.) privalo būti įkeliami VMA.
7. Studijų dalyko dėstytojas informuoja padalinio, kuriam priskirtas studijų dalykas, vadovą apie studentus, nelankančius užsiėmimų ir/ar nevykdančius studijų dalyko numatytų užduočių.
8. Egzaminui pasirengti nuolatinėse ir ištęstinėse studijose egzaminų sesijos metu skiriamas laikas priklauso nuo studijų dalyko apimties: jei studijų dalyko apimtis yra 3 kreditai – ne mažiau kaip 2 dienos; jei 4–5 kreditai – ne mažiau kaip 3 dienos; jei 6–8 kreditai – ne mažiau kaip 4 dienos, jei to pareikalauja bent vienas akademinės grupės studentas. Įskaita laikoma paskutinio užsiėmimo metu. Visos įskaitos yra diferencijuotos – vertinamos pažymiu (išskyrus kūno kultūros dalyką). Visų akademinės grupės studentų sutikimu egzaminai gali būti laikomi ir kitu grafiku.
9. Egzaminai vyksta egzaminų tvarkaraštyje nurodytu laiku ir nurodytoje auditorijoje. Studentai derina egzaminų eiliškumą ir datas su studijų dalykus dėstančiais dėstytojais ir fakulteto / instituto administratoriumi. Egzaminų tvarkaraštį tvirtina fakulteto dekanas / instituto direktorius.
10. Teisę dalyvauti sesijoje turi studentai, atlikę visas semestro studijų užduotis, numatytas studijų programoje ir gavę teigiamus įvertinimus.
11. Studentui be pateisinamos priežasties neatvykus į egzaminą (įskaitą) įskaitoma akademinė skola, o akademinės apskaitos dokumentuose įrašoma *neatvyko.*
12. Studentams, be pateisinamų priežasčių neatlikusiems užduočių semestro metu, laiku neatliktų užduočių atlikimo tvarką nustato padalinys, kuriam priskirtas studijų dalykas. Studentams, be pateisinamų priežasčių laiku neatlikusiems studijų užduočių semestro metu, neleidžiama laikyti egzamino egzaminų sesijos metu.
13. Neigiamu pažymiu įvertintą egzaminą ar įskaitą nekartojant studijų dalyko galima perlaikyti vieną kartą. Perlaikymo savaitės datas tvirtina Rektorius.
14. Akademinėms skoloms likviduoti fakulteto dekanate / instituto administracijoje išduodamas nustatytos formos leidimas.
15. Studentai, turintys ne daugiau kaip tris akademines skolas, sutinkant fakulteto dekanui / instituto direktoriui gali tęsti studijas aukštesniame semestre mokamoje studijų vietoje mokėdami visą studijų mokestį. Šia galimybe studentai / klausytojai gali pasinaudoti du kartus per visą studijų laikotarpį. Akademinės skolos turi būti išlaikytos iki kitos egzaminų sesijos pradžios. Į šį laikotarpį neįskaičiuojamas praktikos, ligos ar kitas pagrįstai pateisintas laikas, kurio studentas negalėjo skirti studijoms.
16. Egzaminų sesijos rezultatai svarstomi padaliniuose, kuriems priskirtos studijų programos, ir fakultetuose / institutuose. Fakulteto dekanas / instituto direktorius gali sudaryti komisiją, kuri įvertintų dalyko dėstymo kokybę, tarpinių ir egzamino užduočių bei studentų žinių ir gebėjimų lygį.
17. Fakultetai / institutai vykdo apklausas studentų nuomonei apie studijas, studijų dalykus ir jų dėstymo kokybę nustatyti.
18. Studentai, norintys perlaikyti anksčiau išlaikytus egzaminus, bet ne daugiau kaip du, gali tai padaryti paskutiniame studijų kurse.
19. Studentams, negalintiems tęsti studijų:
    1. dėl ligos, nėštumo, kūdikio priežiūros, fakulteto dekanas / instituto direktorius gali atidėti egzaminų sesiją, bet ne ilgiau kaip trims mėnesiams, arba leisti laikinai nutraukti studijas (suteikti akademines atostogas) iki vienerių metų;
    2. dėl nėštumo, kūdikio priežiūros, fakulteto dekanas / instituto direktorius gali leisti laikinai nutraukti studijas (suteikti akademines atostogas) ilgesniam laikotarpiui, numatytam Lietuvos Respublikos įstatymuose (kūdikio priežiūrai iki 3 m.);
    3. dėl kitų (asmeninių) priežasčių, fakulteto dekanas / instituto direktorius gali atidėti egzaminų sesiją, bet ne ilgiau kaip trims mėnesiams, arba leisti laikinai nutraukti studijas (suteikti akademines atostogas) iki vienerių metų, tačiau ne daugiau kaip vieną kartą per visą studijų laikotarpį;
    4. per visą studijų laikotarpį laikinai nutraukti studijas daugiau kaip vieną kartą galima tik dėl 155.1. ir 155.2. punktuose išvardytų priežasčių.
20. Studentas, neišlaikęs egzamino (-ų) ar įskaitos (-ų) pagrindinės sesijos metu ar turintis akademinę skolą, gali laikinai nutraukti studijas savo noru tik dėl ligos ir pateikęs gydytojų komisijos pažymą.
21. Studento akademinių atostogų metu išlieka studento statusas ir teisė po akademinių atostogų tęsti studijas valstybės finansuojamoje studijų vietoje, jeigu joje studijavo prieš išeidamas akademinių atostogų (akademinių atostogų metu valstybės finansuojama studijų vieta neužimama).
22. Studentams, laikinai nutraukusiems ir laiku sugrįžusiems į studijas, teisę tęsti studijas suteikia fakulteto dekanas / instituto direktorius.
23. Studentams, Rektoriaus įsakymu išvykstantiems į užsienio ar kitas šalies aukštąsias mokyklas ne baigiamosioms dalinėms studijoms tarpuniversitetinių sutarčių pagrindu, išklausyti studijų dalykai įskaitomi. Jeigu surinktų kreditų skaičius yra mažesnis nei numatyta Universiteto studijų programoje, ją kuruojančio padalinio vadovo rašytiniu sprendimu sudaromas studijų dalykų, privalomų studijuoti ir atsiskaityti už juos Universitete, sąrašas.
24. Savo iniciatyva išvykstantiesiems ne baigiamosioms universitetinės ar giminingos programos dalinėms studijoms sesija (sesijos) fakulteto dekano / instituto direktoriaus sprendimu atidedama iki sugrįžimo į studijas. Apie išklausytų studijų dalykų kaip programinių įskaitymą sprendžia padalinys, kuriam priskirta studijų programa, rašytiniu sprendimu. Išvykstantiesiems studijuoti negiminingų univeristetinių arba neuniversitetinių studijų programų leidžiama bendra tvarka laikinai nutraukti studijas Universitete.
25. Aukštesniųjų kursų visų studijų formų studentai iki einamųjų studijų metų birželio mėnesio sudaro kitų studijų metų individualius studijų planus. Į individualų studijų planą turi būti įtraukti visi privalomi ir nurodytų apimčių privalomai ir laisvai pasirenkami studijų dalykai. Studijų krypties, bendrųjų universitetinių ir laisvai pasirenkamų studijų dalykų pasirinkimai vyksta rektoriaus patvirtintame atitinkamų studijų metų kalendoriuje nustatytais terminais. Pasirinkti studijų dalykai nekeičiami, išskyrus tuos atvejus, kai pasirinktas dalykas nedėstomas. Studentai, siekiantys baigti studijas per trumpesnį laikotarpį, į individualų studijų planą gali įrašyti atskirus kitų studijų metų studijų dalykus.
26. Studentai, priimti į aukštesniuosius kursus, į individualų studijų planą įrašo ir studijų dalykus – akademinius skirtumus. Studentai, lygiagrečiai studijuojantys pagal antrąją studijų programą ar siekiantys antrojo aukštojo mokslo diplomo, sudaro individualų sutrumpintųjų studijų planą.
27. Studentai rašytinius pasirinkimus perduoda fakultetų dekanatams / institutų administracijoms nurodytu laiku. Individualų studijų planą tvirtina fakulteto dekanas / instituto direktorius arba įgaliotas prodekanas.
28. Studijų kryptis ir forma keičiama konkurso tvarka, neviršijant nustatyto studentų skaičiaus, studento rašytiniu prašymu, fakulteto dekano / instituto direktoriaus teikimu (o pereinant į kitą struktūrinį padalinį ir priimančiojo padalinio vadovo teikimu), Rektoriaus įsakymu.

# XII skyrius

# STUDIJŲ REZULTATŲ VERTINIMAS

1. Studentų pasiekimų (studijų rezultatų) vertinimo (galutinių atsiskaitymų) formos:
   1. egzaminas;
   2. diferencijuota įskaita.
2. Egzaminas gali būti vykdomas žodžiu ir / ar raštu. Egzaminui raštu vieno klausimo atsakymui skiriama ne mažiau kaip 30 min. Egzaminui žodžiu studentui / klausytojui pasiruošti atsakymams skiriama ne mažiau kaip 30 min. Kiti egzaminavimo tvarkos atvejai svarstomi padalinio, kuriam priskirtas studijų dalykas, posėdyje ir tvirtinami studijų dalyko atestacijos metu.
3. Studentų pasiekti Studijų rezultatai vertinami vadovaujantis šiais principais:
   1. pagrįstumo (vertinimas siejamas su studijų programos (studijų dalyko) tikslais ir turi matuoti jiems įgyvendinti skirtų studijų rezultatus);
   2. patikimumo (gaunama vertinimo informacija ir vertinimo rezultatai turi būti objektyvūs ir nepriklausyti pasikeitus vertintojui);
   3. aiškumo (vertinimo sistema turi būti informatyvi, suprantama vertintojams ir vertinamiesiems);
   4. naudingumo (atliekamas vertinimas turi būti teigiamai vertinamas pačių vertinamųjų ir prisidėti prie studijų programos tikslų įgyvendinimo);
   5. nešališkumo (vertinimo metu naudojami vertinimo metodai turi būti vienodai tinkami visiems vertinamiesiems).
4. Studijų rezultatų vertinimas susideda iš žinių ir gebėjimų vertinimų.:
5. Studijuojančiųjų žinios vertinamos nuo 1 iki 10 balų. Teigiami vertinimai – 5–10, neigiami vertinimai – 1–4:
   1. 10 (puikiai) – puikios, išskirtinės žinios ir gebėjimai.

Žinių apibūdinimas – puikios, išskirtinės, visapusiškos žinios ir jų taikymas sprendžiant sudėtingas praktines problemas. Studentas savarankiškai studijavo papildomą medžiagą lietuvių ir užsienio kalbomis. Puikiai supranta ir vartoja sąvokas, geba analizuoti jas platesniame dalyko kontekste. Originaliai ir nepriklausomai mąsto. Puikūs analitiniai ir vertinimo įgūdžiai, įžvalga. Puikus pasirengimas tolesnėms studijoms.

Gebėjimų apibūdinimas – studentas puikiai taiko teorines žinias. Puikiai atlieka sudėtingas nestandartines užduotis. Nepriekaištinga, išskirtinė atlikimo kokybė. Puikūs raiškos ir pristatymo įgūdžiai. Turi mokymosi gebėjimų, būtinų tolesnėms sudijoms ir savarankiškam mokymuisi.

Pasiekti visi studijų tikslai.

* 1. 9 (labai gerai) – tvirtos, geros žinios ir gebėjimai.

Žinių apibūdinimas – tvirtos, geros, visapusiškos žinios ir jų taikymas sprendžiant sudėtingas praktines problemas. Studentas savarankiškai studijavo papildomą medžiagą lietuvių ir užsienio kalbomis. Puikiai supranta studijuojamą medžiagą, sąvokas vartoja tinkamai. Originaliai ir nepriklausomai mąsto. Labai geri analitiniai, vertinimo ir sintezės įgūdžiai. Labai geras pasirengimas tolesnėms studijoms.

Gebėjimų apibūdinimas – studentas labai gerai taiko teorines žinias. Lengvai atlieka sudėtingas tipines užduotis. Labai gera atlikimo kokybė. Labai geri raiškos ir pristatymo įgūdžiai. Supranta, kokius metodus, technikas taiko ir kodėl.

Pasiekta ne mažiau kaip 90 proc. studijų tikslų.

* 1. 8 (gerai) – geresnės nei vidutinės žinios ir gebėjimai.

Žinių apibūdinimas – geresnės nei vidutinėsžinios ir jų taikymas sprendžiant praktines problemas. Studentas susipažino su privaloma medžiaga. Geba savarankiškai dirbti su papildoma medžiaga lietuvių ir užsienio kalbomis. Supranta sąvokas ir principus, juos taiko tinkamai. Gerai argumentuoja ir argumentus pagrindžia faktais. Geras pasirengimas tolesnėms studijoms.

Gebėjimų apibūdinimas – studentas gerai taiko žinias. Teisingai atlieka vidutinio sudėtingumo ir sunkesnes užduotis. Gera atlikimo kokybė. Geri raiškos ir pristatymo įgūdžiai. Žino, kokius metodus, technikas taikyti.

Pasiekta ne mažiau kaip 80 proc. studijų tikslų.

* 1. 7 (vidutiniškai) – vidutinės žinios ir gebėjimai, yra neesminių klaidų.

Žinių apibūdinimas – vidutinės žinios, yra neesminių klaidų. Studentas žinias taiko praktinėms problemoms spręsti. Susipažino su pagrindine medžiaga. Supranta ir vartoja sąvokas ir principus. Kelios esminės dalys susiejamos į visumą. Pakankamai gerai argumentuoja. Pakankamas pasirengimas tolesnėms studijoms.

Gebėjimų apibūdinimas – žinios taikomos vadovaujantis pateiktais pavyzdžiais. Gera atlikimo kokybė. Teisingai atlieka vidutinio sunkumo užduotis. Pakankami raiškos ir pristatymo įgūdžiai.

Pasiekta ne mažiau kaip 70 proc. studijų tikslų.

* 1. 6 (patenkinamai) – žinios ir gebėjimai žemesni nei vidutiniai, yra klaidų.

Žinių apibūdinimas – žemesnės negu vidutinės žinios, yra klaidų. Studentas žinias taiko nesudėtingoms praktinėms problemoms spręsti. Susipažino su pagrindine medžiaga. Patenkinamai suvokia sąvokas, geba savais žodžiais apibūdinti priimamą informaciją. Analizuojant susitelkiama į keletą aspektų, tačiau nesugebama jų susieti. Patenkinamas pasirengimas tolesnėms studijoms.

Gebėjimų apibūdinimas – žinios taikomos vadovaujantis pateiktais pavyzdžiais. Patenkinama atlikimo kokybė. Moka veikti pagal analogiją. Teisingai atlieka lengvas užduotis, bet nesuvokia sudėtingesnių. Patenkinami raiškos ir pristatymo įgūdžiai.

Pasiekta ne mažiau kaip 60 proc. studijų tikslų.

* 1. 5 (silpnai) – žinios ir gebėjimai tenkina minimalius reikalavimus.

Žinių apibūdinimas – žinios tenkina minimalius reikalavimus. Studentas žinias taiko nesudėtingoms praktinėms problemoms spręsti. Paprastas įsisavintų sąvokų vardijimas, teksto atpasakojimas. Atsakymas sutelktas į vieną aspektą. Minimalus pasirengimas tolesnėms studijoms.

Gebėjimų apibūdinimas – minimalūs pakankami gebėjimai problemoms spręsti vadovaujantis pavyzdžiais. Geba veikti pagal analogiją. Patenkinami raiškos ir pristatymo įgūdžiai.

Pasiekta ne mažiau kaip pusė studijų tikslų.

* 1. Neigiamas įvertinimas – 4 (nepatenkinamai), 3 (blogai), 2 (labai blogai), 1 (visai blogai) – žinios ir gebėjimai netenkina minimalių reikalavimų. Pasiekta mažiau kaip pusė studijų tikslų.

1. Visi įvertinimai įrašomi į žiniaraštį ar kitą akademinės apskaitos dokumentą Universiteto nustatyta tvarka.
2. Universitete taikomas kaupiamasis studijų rezultatų vertinimas kai balai galutiniam pažymiui kaupiami semestro metu didėjančios sumos principu. Studijų dalyko galutinis pažymys yra lygus tarpinių pažymių ir jų apimties koeficientų sandaugų sumai. Kaupiamojo vertinimo sudedamosiomis dalimis vertinami tam tikri studijų dalyko programoje numatyti studijų rezultatai. Skirtingos kaupiamojo vertinimo dalys turi vertinti skirtingus studijų rezultatus. Tarpinių ir galutinių atsiskaitymų mažiausias balas yra 5 (silpnai). Studentui nesurinkus pereinamojo balo – nustatyto skaičiaus tarpinių atsiskaitymų mažiausio balo – neleidžiama laikyti egzamino (ginti projekto ar panašiai).

# XIII skyrius

# APELIAVIMO TVARKA

1. Studentas, nesutinkantis su egzamino (įskaitos) įvertinimu, per dvi darbo dienas turi teisę apeliuoti – kreiptis rašytiniu prašymu į studijų dalyką kuruojančio padalinio vadovą ir prašyti kartu su dalyką dėstančiu dėstytoju dar kartą įvertinti egzamino raštu užduočių atlikimą. Kai dėstytojas yra padalinio vadovas, prašymas dėl egzamino raštu užduočių atlikimo pakartotinio įvertinimo įteikiamas fakulteto dekanui / instituto direktoriui.
2. Padalinio vadovas / fakulteto dekanas / instituto direktorius gali sudaryti komisiją studento darbo peržiūrai. Svarstant galutinį vertinimą (pažymį) atsižvelgiama į studijų dalyke numatytų semestro užduočių atlikimo įvertinimus. Padalinio vadovas / fakulteto dekanas / instituto direktorius praneša studentui atsakymą per tris darbo dienas nuo apeliacijos gavimo dienos.
3. Apeliacija dėl baigiamojo darbo turinio vertinimo nepriimama. Šiuo atveju Kvalifikacinės komisijos sprendimas yra galutinis.
4. Studento apeliacijos priimamos:
   1. dėl kursinio darbo (projekto) įvertinimo;
   2. dėl neteisėto neleidimo ginti baigiamąjį darbą (projektą) ir / ar laikyti baigiamąjį egzaminą;
   3. dėl baigiamojo darbo (projekto) gynimo procedūros pažeidimo (gynimas vyko ne rektoriaus įsakyme nurodytu metu, studentas neturėjo galimybės pristatyti darbą ar atsakyti į klausimus) ir tai turėjo neigiamos įtakos baigiamojo darbo (projekto) įvertinimui;
   4. dėl gynimo metu pažeistų akademinės etikos normų.
5. Studentas, nesutinkantis su kursinio darbo (projekto) vertinimu, turi teisę per 2 darbo dienas po vertinimo gavimo kreiptis į padalinio vadovą (jei kursinio darbo mokslinis vadovas yra padalinio vadovas – į fakulteto dekaną / instituto direktorių) ir per 3 darbo dienas gauti atsakymą.
6. Studentas, manantis, kad jam neteisėtai neleista ginti baigiamojo darbo (projekto) arba tikėtinas darbo gynimo procedūros pažeidimas turėjo neigiamos įtakos baigiamojo darbo įvertinimui, turi teisę per 2 darbo dienas po sprendimo gavimo kreiptis į fakulteto dekaną / instituto direktorių arba prodekaną (kai fakulteto dekanas / instituto direktorius yra Kvalifikacinės komisijos pirmininkas) ir raštu pateikti apeliacijos argumentus. Apeliacijai svarstyti pirmuoju atveju fakulteto dekanas / instituto direktorius pasitelkia padalinio vadovą, mokslinį darbo vadovą ir vieną papildomą ekspertą, antruoju atveju – Kvalifikacinės komisijos pirmininką ir sekretorių. Abiem atvejais išklausomi apeliuojančio studento argumentai. Abiem atvejais apeliaciją svarstanti komisija, išnagrinėjusi apeliacijos argumentus, priima sprendimą ir pateikia jo raštišką argumentaciją ne vėliau kaip per 3 darbo dienas po apeliacijos gavimo.
7. Studentas, nepatenkintas apeliacijos svarstymo išvada, turi teisę Senato nustatyta tvarka kreiptis į Universiteto administracijos ir studentų ginčų nagrinėjimo komisiją.

# XIV skyrius

# STUDIJŲ REZULTATŲ KITOSE AUKŠTOSIOSE MOKYKLOSE ĮSKAITYMO IR STUDENTŲ PRIĖMIMO Į AUKŠTESNIUOSIUS SEMESTRUS TVARKA

1. Universitete gali būti pripažinti ir įskaityti studijų kitose aukštosiose mokyklose rezultatai. Nebaigtų universitetinių studijų rezultatai gali būti pripažinti, jei po studijų nutraukimo praėjo ne daugiau kaip 5 metai. Baigtų neuniversitetinių aukštojo mokslo studijų rezultatai įskaitomi, jei po studijų baigimo praėjo ne daugiau kaip 5 metai. Jeigu po šių studijų baigimo praėjo daugiau kaip 5 metai, sudaromas individualus studijų planas, kurį tvirtina fakulteto dekanas ar instituto direktorius.
2. Universitete įskaitomi:
   1. studijų, taip pat ir dalinių, kitoje Lietuvos aukštojoje mokykloje rezultatai;
   2. studijų, taip pat ir dalinių, užsienio valstybės aukštojoje mokykloje rezultatai, jei ši mokykla yra pripažinta tos valstybės įstatymų nustatyta tvarka;
   3. studijų pagal kitą tos pačios aukštosios mokyklos studijų programą rezultatai.
3. Studijų rezultatų įskaitymo tvarką tvirtina Senatas. Dėl studijų rezultatų kitose aukštosiose mokyklose įskaitymo sprendžia studijų programą kuruojančio padalinio vadovas. Atskirai privalu įvertinti dėstytojų profesinę kvalifikaciją, kad studentui, baigiančiam Universitetą, ne mažiau kaip pusę visų studijų dalykų dėstytų dėstytojai, turintys pedagoginius vardus ir / ar mokslo laipsnius, ar užimantys atitinkamas pedagogines pareigas. Sprendimą įskaityti studijų rezultatus tvirtina fakulteto dekanas / instituto direktorius. Užpildoma Studijų kitose aukštosiose mokyklose rezultatų įskaitymo Klaipėdos universitete kortelė.
4. Studentas, priimamas į atitinkamą aukštesnį semestrą, negali turėti daugiau kaip 5 akademinių skirtumų. Jeigu yra ne daugiau kaip du akademiniai skirtumai, jiems likviduoti skiriamas laikotarpis negali būti ilgesnis kaip iki artimiausios egzaminų sesijos pradžios, o esant 3–5 akademiniams skirtumams – iki kitos egzaminų sesijos pradžios.
5. Papildomi studijų dalykai ir akademinių skirtumų dalykai gali būti studijuojami savarankiškai, bet būtinai išlaikant egzaminą (įskaitą) pagal studijų dalyko programą.
6. Studijų kvalifikacinis laipsnis ir / ar kvalifikacija teikiama tik tiems asmenims, kurie paskutiniuosius studijų metus studijavo ir baigiamąjį darbą (projektą) gynė Universitete.

# XV skyrius

# FORMALIOJO IR NEFORMALIOJO ŠVIETIMO BEI SAVIŠVIETOS BŪDU ĮGYTŲ KOMPETENCIJŲ VERTINIMAS IR PRIPAŽINIMAS

1. Asmenys gali kreiptis į Universitetą dėl jų formaliojo ir neformaliojo švietimo, savišvietos būdu įgytų kompetencijų, susijusių su aukštuoju mokslu, vertinimo ir pripažinimo.
2. Formaliojo švietimo būdu įgytų kompetencijų asmenims, norintiems tęsti studijas Universitete, pripažinimą kaip studijų programos dalį atlieka Universitetas švietimo ir mokslo ministro nustatyta tvarka.
3. Neformaliojo švietimo ir savišvietos būdu įgytų kompetencijų, susijusių su aukštuoju mokslu, vertinimai vykdomi lyginant juos su standartais, keliamais atitinkamam Universiteto studijų dalykui. Neformaliojo švietimo ir savišvietos būdu įgytų kompetencijų pripažinimas vykdomas Univeristeto nustatyta tvarka.

# XVI skyrius

# STUDIJŲ FINANSAVIMAS ir mokesčiai

1. Valstybės finansuojamų studijų vietų studentų studijos finansuojamos Lietuvos Respublikos švietimo ir mokslo įstatymo nustatyta tvarka.
2. Valstybės nefinansuojamų studijų vietų studentai moka Universiteto nustatytą studijų kainą.
3. Priimti į Universitetą studentai moka Universiteto nustatytą vienkartinį studijų registracijos mokestį. Vienkartinis studijų registracijos mokestis mokamas pasirašant studijų sutartį.
4. Studijų mokesčius, nustatytus Universiteto, moka:
   1. studentai, tęsiantys studijas su akademinėmis skolomis;
   2. užsieniečiai, išskyrus Europos Sąjungos valstybių narių ir Europos ekonominės erdvės valstybių piliečius, jeigu Lietuvos Respublikos tarptautinės sutartys ar kiti teisės aktai nenustato kitaip;
   3. studentai, studijuojantys pagal tos pačios arba žemesnės pakopos studijų programą, jeigu daugiau kaip pusę tos studijų programos kreditų jie įgijo valstybės biudžeto lėšomis;
   4. studentai, vienu metu studijuojantys pagal dvi ar daugiau tos pačios pakopos studijų programas arba pagal profesinių studijų programas, jeigu jų studijos pagal bent vieną iš šių studijų programų yra apmokamos valstybės biudžeto lėšomis (moka už antrąją ir kitas studijų programas);
   5. studentai, pasirinkę studijų programoje nenumatytus studijų dalykus (moka studijų kainą, proporcingą dalyko apimčiai);
   6. papildomųjų studijų klausytojai;
   7. sutrumpintų studijų programų studentai;
   8. klausytojai.
5. Mokėjimo už studijas pagrindas yra studento / klausytojo ir Universiteto studijų sutartis.
6. Studijų mokesčio įmokos mokėjimas atidedamas studentams, siekiantiems gauti studijų paskolą, iki paskolos gavimo datos, bet ne ilgiau kaip 15 kalendorinių darbo dienų iki egzaminų sesijos pradžios.
7. Studentai moka mokesčius už akademinių dokumentų dublikatus, už paslaugas bendrabutyje ir kitais Universiteto numatytais atvejais. Studijų medžiagos kopijavimo ir panašios paslaugos yra mokamos.
8. Studentai be studijų sutartyje nurodytos studijų kainos ir tiesiogiai susijusių su studijų programos įgyvendinimu paslaugų neturi mokėti Universitetui jokių kitų įmokų.
9. Įmokų, tiesiogiai nesusijusių su studijų programos įgyvendinimu, dydžius nustato Senatas.
10. Studijų įmokų ir kitų studijų mokesčių dydžius ir mokėjimo tvarką nustato Senatas.
11. Rektorius gali fakulteto dekano / instituto direktoriaus teikimu sumažinti arba atleisti nuo studijų ar kitų mokesčių. Atleidimo nuo mokesčių priežastys – studento sunki materialinė padėtis, puikūs ar labai geri akademiniai rezultatai, aukšti meninės ar sportinės veiklos pasiekimai. Studentų, atleistų nuo mokesčių, išlaidas apmoka Universitetas.

# XVII skyrius

# STUDENTŲ REGISTRAVIMAS STUDIJOMS

1. Kiekvieno semestro pirmąją savaitę nuolatinių ir ištęstinių studijų studentai patvirtina savo dalyvavimą studijose, registruodamiesi fakultetuose / institutuose.
2. Studijoms aukštesniuose semestruose registruojami studentai, įvykdę semestro individualų studijų planą, taip pat studentai, kurie turi teisę tęsti studijas su trijomis ar mažesniu skaičiumi akademinių skolų.
3. Studentams, perlaikiusiems egzaminą (įskaitą) egzaminų perlaikymo sesijos metu, akademinių dalykų įvertinimų svertiniam vidurkiui nustatyti įskaitomas pirmojo laikymo pažymys, o akademiniuose dokumentuose įrašomas perlaikyto egzamino pažymys.
4. Akademinių dalykų įvertinimų svertinis vidurkis (*Vs*) skaičiuojamas pagal šią formulę:

,

čia *n* – per semestrą studijuotų studijų dalykų skaičius;

*Ki* – *i*–tojo studijų dalyko apimtis kreditais;

*Bi* – *i*–tojo studijų dalyko įvertinimas balais.

1. Laisvas valstybės finansuojamas studijų vietas konkurso būdu pagal pažangumą užima toje pačioje studijų programoje tame pačiame kurse studijuojantys valstybės nefinansuojamų studijų vietų studentai, turintys teisę studijuoti valstybės finansuojamose studijų vietose.
2. Valstybės finansuojamų studijų vietų negali užimti:
   1. studentai, turintys akademinių skolų;
   2. užsienio valstybių piliečiai, išskyrus Europos Sąjungos valstybių narių ir Europos ekonominės erdvės valstybių piliečius, jeigu Lietuvos Respublikos tarptautinės sutartys ar kiti teisės aktai nenustato kitaip;
   3. studentai, studijuojantys pagal tos pačios arba žemesnės pakopos studijų programą, jeigu daugiau kaip pusę tos studijų programos kreditų jie įgijo valstybės biudžeto lėšomis;
   4. sutrumpintų studijų programų studentai ir papildomų studijų klausytojai.
3. Po kiekvienų studijų metų Universiteto nustatyta tvarka vykdomas konkursas finansuojamoms studijų vietoms užimti.

# XVIII skyrius

# STUDENTŲ IŠSTOJIMAS, IŠBRAUKIMAS IR ŠALINIMAS

1. Studentas gali išstoti iš Universiteto pačiam pageidaujant.
2. Studentas egzaminų sesijos metu studijas nutraukti pačiam pageidaujant gali tik dėl ligos, pateikęs gydytojo pažymą.
3. Rektorius fakulteto dekano / instituto direktoriaus teikimu gali išbraukti iš Universiteto studentų sąrašų studentą / klausytoją:
   1. nepatvirtinusį savo dalyvavimo studijose šių nuostatų nustatytatvarka;
   2. už nepažangumą (negavusį teisės dalyvauti sesijoje; neišlaikiusį daugiau kaip trijų egzaminų ir / ar įskaitų; neperlaikiusį egzamino ar įskaitos perlaikymo sesijos metu; ~~ar~~ neperlaikiusį egzamino ar įskaitos po studijų dalyko kartojimo; neišlaikiusį baigiamųjų kvalifikacinių egzaminų; neapgynusį baigiamojo darbo (projekto); nustatytu laiku neatlikusį kitų studijų programoje numatytų užduočių).
4. Rektorius fakulteto dekano / instituto direktoriaus teikimu gali pašalinti iš Universiteto studentą:
   1. už akademinės etikos pažeidimą (nusirašinėjimą atsiskaitymo metu, kursinių ar kitų rašto darbų, baigiamųjų darbų (projektų) plagijavimą ir kt.);
   2. už kitų studentų akademinių teisių pažeidimą (smurtavimą, priekabiavimą, knygų negrąžinimą laiku į biblioteką ir kt.);
   3. už žalą Universiteto turtui ir lėšoms;
   4. už Universiteto vidaus tvarkos taisyklių pažeidimą;
   5. už studijų sutarties su Universitetu nevykdymą;
   6. už Lietuvos Respublikos įstatymų nesilaikymą.

# XIX skyrius

# STUDIJŲ BAIGIMAS

1. Baigusiu Universiteto studijas laikomas asmuo, įvykdęs visus pasirinktos studijų programos ir studijų sutarties reikalavimus.
2. Baigus pakopinę studijų programą išduodamas tai liudijantis Universiteto diplomas, patvirtinantis aukštojo universitetinio išsilavinimo ir kvalifikacinio laipsnio įgijimą. Baigusiems pirmosios pakopos studijas išduodamas bakalauro diplomas. Baigusiems vientisąsias ir antrosios pakopos (magistrantūros) studijas – magistro diplomas.
3. Diplome įrašomas studento vardas, pavardė, asmens kodas, studijų baigimo metai, studijų kryptis, studijų programa ir jos valstybinis kodas, suteikiamas kvalifikacinis laipsnis ir / ar kvalifikacija (jei priklauso pagal baigtą studijų programą), diplomo registravimo numeris ir spausdinimo data. Diplomą pasirašo Rektorius, jis tvirtinamas Universiteto antspaudu.
4. Neatskiriama diplomo dalis yra jo priedėlis, teikiantis informaciją apie įgyto aukštojo universitetinio išsilavinimo turinį. Priedėlyje įrašoma diplomo serija ir numeris, studijų baigimo metai, baigtas Universiteto studijų struktūrinis padalinys (fakultetas, institutas), asmens vardas, pavardė, gimimo data ir asmens kodas, diplomo pavadinimas, kvalifikacinis laipsnis ir / ar kvalifikacija, studijų kryptis, studijų kalba (-os), studijų programos rūšis, apimtis, trukmė, forma ir kt. su studijų programa susijusi informacija, priedėlio registracijos numeris, išdavimo data, studijų dalykų pavadinimai, apimtis kreditais ir įvertinimo balai (skaičiais ir žodžiais), asmens išlaikytų baigiamųjų egzaminų pavadinimai ir / ar baigiamojo darbo (projekto) tema ir įvertinimo pažymys.
5. Studentams, studijas baigusiems tik labai gerais ir puikiais įvertinimais, išduodamas diplomas su pagyrimu.
6. Baigus profesines studijų programas išduodamas baigtas studijas liudijantis studijų pažymėjimas.
7. Baigus papildomąsias studijas išduodama akademinė pažyma, kurioje įrašomi išklausyti studijų dalykai, reikalingi stoti į magistrantūros studijas.
8. Universitetas gali suteikti kvalifikaciją, jeigu turi teisės aktais nustatytus įgaliojimus.
9. Kai Universitetas kartu su kita Lietuvos ar užsienio valstybės aukštąja mokykla vykdo jungtinę studijų programą, gali būti teikiamas ir kitas, nei patvirtintas švietimo ir mokslo ministro įsakymu, kvalifikacinis laipsnis. Teisę teikti tokį kvalifikacinį laipsnį Universitetui suteikia švietimo ir mokslo ministras.
10. Studentams, neįvykdžiusiems visos studijų programos, išduodama akademinė pažyma, kurioje nurodomi išklausyti studijų dalykai, jų apimtis ir įvertinimai (skaičiais ir žodžiu).
11. Studentas, prieš gaudamas Universiteto diplomą, turi patvirtinti, kad jis yra atsiskaitęs su Universitetu: sumokėjęs visus jam priklausančius mokėti mokesčius, atsiskaitęs su biblioteka, bendrabučiu, sporto klubu, studentų sąjunga ir/ar kitais padaliniais.